Αόρατη Μελάνη: Μαΐου 2014\nΑφιερωμένο στο φίλο μου τον Ηλία που περνά δύσκολες ώρες μαζί με τη θετή πατρίδα του.\nΔεν μπορεί, θρήσκοι και άθρησκοι, κάπου θα συναντηθούμε.\n1. Απόσπασμα από το αφήγημα Οι βρυκόλακες και δύο άλλες σημειώσεις: Σημείωση πρώτη του Βασίλη Βασιλικού, από το βιβλίο Οι ιμάντες, Νέα Σύνορα - Λιβάνης, Σεπτέμβρης 1978\nΚι ακόμα η Χριστιανική θρησκεία αυτό πήρε να εκμεταλλευτεί. Εδώ πάνω στηρίχτηκε για νάβρει απήχηση. "Υπάρχει ζωή και μετά το θάνατο" δογμάτισε και τούτο σημαίνει: "Θα συνεχίσεις μυξερό σκουλίκι και πέρα απ' τον τάφο να έχεις συνείδηση της προσωπικότητάς σου, να είσαι κάτι το ξεχωριστό." Πανηγύρισε ο Εγωισμός μας τότε: "Ώστε δε θα χαθώ", αναφώνησε, "δεν θα γυρίσω στην Ανυπαρξία. Θα είμαι πάλι κάτι το ιδιαίτερο. Κάτι το ανόμοιο." Και με κατάνυξη: "Πιστεύω σε Σένα που υπόσχεσαι τη διατήρηση του Εγώ μου", είπε.\nΚι εμείς οι άνθρωποι, μικρά μυξερά σκουλίκια, τόσο πολύ λογαριάζουμε το Εγώ μας, τρέχουμε τυφλά και ζαβλακωμένα πίσω από την υπόσχεση του επουράνιου καρότου.\nΩς εκεί φτάνουμε μόνο;\nΕγώ θέλω να ελπίζω ότι μπορούμε να φτάσουμε και παραπέρα.\n2. Απόσπασμα από το αφήγημα Πασχαλινό τρίπτυχο του Βασίλη Βασιλικού, από το βιβλίο Οι ιμάντες, Νέα Σύνορα - Λιβάνης, Σεπτέμβρης 1978\n"Τι θέλεις να λατρεύεις θεούς που σου τους μπόλιασαν οι άλλοι με το ζόρι; Από άβγαλτο ακόμα, σε νανούριζαν με τον καλό Χριστούλη και την Παναγίτσα. Τώρα που μεγάλωσες κ' έχεις ένα δικό σου κριτήριο κοίτα το ξένο μπόλιασμα να δεις πως δεν ανήκει σε σένα. Δεν βγαίνει από δικό σου βίωμα. Γι' αυτό και δεν σε συγκινεί, δεν σε δυναμώνει, δεν το νιώθεις, δεν σε νιώθει. Οι θεοί πρέπει νάρχονται πλάι μας. Να ταυτίζονται με την υπόστασή μας. Να μας βοηθούν όταν πονάμε κι όχι να υπόσχονται Μέλλουσα Κρίση.\nΚι αν λάχει ποτέ και κοιτάξεις κατάματα τον Θεό, τότε θ' αντικρύσεις μιαν άγνωστη δύναμη για σένα.\nΤι θέλεις να πιστεύεις σε θεούς επίπλαστους από ανθρώπους χωρίς πίστη στον εαυτό τους;\nΓιατί δεν λατρεύεις σαν θεό σου την Ασημίνα; Μόλις η σκιά της αχνή κι αβέβαιη ισκιώνει το νου σου τότε η Δύναμη του κόσμου ολόκληρου έρχεται και λουφάζει στο στήθος σου. Θέλεις να διαβάσεις τα ωραιότερα βιβλία. Να γράψεις τα πιο λεπτόχορδα ποιήματα. Μόνο με τη Σκιά της. Τέτοια δύναμη σου δίνει. Τόσα μεγάλα φτερά. Τι σε κρατά, τι σ' εμποδίζει να προσεύχεσαι σ' Αυτήν; Να! Το μεσημέρι σ' έσωσε, από μια βλακεία. Σε προστάτεψε. Γιατί, πες μου λοιπόν γιατί, ζητάς να λατρεύεις θεούς υπερφυσικούς, διογκωμένους, που ποτέ δεν μας συγκινούν, δεν μας πλησιάζουν;\nΟι θεοί πρέπει να βγαίνουν απ' το χώμα. Οι θεοί πρέπει νάναι δικές μας προεκτάσεις. Εμείς να τους πλάθουμε και να τους γκρεμίζουμε κι όχι να μας τους μπολιάζουν άλλοι."\nΚι ακόμα, θα πρόσθετα εγώ, να ξέρουμε ότι εμείς τους πλάσαμε και να το παραδεχόμαστε στον εαυτό μας και στους άλλους.\nΈτσι ακόμη κι εγώ δέχομαι την οποιαδήποτε λατρεία.\nΓιατί έτσι ξέρεις τι αγοράζεις.\nΤώρα εσείς που με διαβάζετε, θα νομίζετε ότι μ' αρέσει πολύ ο Βασιλικός. Η αλήθεια είναι πως μ' αρέσουν μερικά μόνο γραφτά του, αλλά μ' αρέσουν πολύ. Κι αν παραθέτω την πατρότητα των αποσπασμάτων είναι για λόγους τυπικούς, όχι για να λιβανίσω τον συγγραφέα, ας πούμε, ούτε για να δώσω αξία περισσή στο κείμενο, αλλά για να αποδώσω τα του Βασιλικού τω Βασιλικώ - εγκώμια, μομφές, αργύρια, ό,τι να 'ναι.\nΑναρτήθηκε από Αόρατη Μελάνη στις 11:24 π.μ. 7 σχόλια: Σύνδεσμοι σε αυτήν την ανάρτηση\nΕτικέτες αθεΐα, θάνατος, θρησκεία\nΣτα δεκαπέντε χρόνια που είμαι μέλος της Ελληνικής Ορνιθολογικής Εταιρείας έχω καταφέρει να αναγνωρίζω λίγα είδη πουλιών από την εμφάνιση και τη συμπεριφορά και ακόμη λιγότερα από τη φωνή τους. Οι επιδόσεις μου δεν είναι και σπουδαίες, ιδίως αν αναλογιστεί κανείς ότι έχω κι ένα πτυχίο βιολογίας και έχω απολαύσει εκπαιδευτικές εκδρομές με το πανεπιστήμιο Θεσσαλονίκης στους περισσότερους μεγάλους υγροτόπους της Βόρειας Ελλάδας όπου διδάχτηκα επίσης να αναγνωρίζω αρκετά είδη πουλιών. Πελεκάνους και φλαμίνγκο τα ξεχωρίζει και τυφλός που λέει ο λόγος. Τους τρεις πιο κοινούς ερωδιούς με τα πολλά τους έμαθα. Τα χηνοπαπιά όμως παρέμειναν στο επίπεδο "α κοίτα μια πάπια!" και τα βουτηχτάρια, οι σκαλίδρες και τα παρόμοια στο επίπεδο "α κοίτα ένα πουλάκι". Μόνο την αλκυόνη ξεχωρίζω, από το χρώμα της που λέει και η διαφήμιση, από την διαπεραστική φωνή της και τα ξαφνικά χαμηλά πετάγματα πάνω από το νερό.\nΑλλά τα πουλιά των υγροτόπων τα βλέπει κανείς στους υγρότοπους, και τέτοιους δεν έχει κοντά στο σπίτι μου. Έχει και άλλα εύκολα, πελαργοί λόγου χάρη, αλλά κι αυτοί κατοικοεδρεύουν μακριά από τη γειτονιά μου. Τα αρπακτικά για μένα χωρίζονται σε μικρά-μεσαία-μεγάλα, όπου τα μικρά συνήθως είναι βραχοκιρκίνεζα, τα μεσαία συνήθως είναι γερακίνες, και τα μεγάλα κάνας αετός στη χάση και στη φέξη, δηλαδή περίπου ποτέ. Γύπες και τέτοια είναι εύκολα αναγνωρίσιμα βέβαια, αλλά άντε να τα πετύχεις. Τα στρουθιόμορφα επίσης είναι όλα ίδια στα μάτια μου, με εξαίρεση τα σπιτοσπουργίτια, αν τα βλέπω από αρκετά κοντά. Εντάξει, υπερβάλλω, ξεχωρίζω και κάνα σκαρθάκι, ακόμη και κάνα φυλλοσκόπο, και βασιλίσκο άμα τον δω από κοντά λόγω χρωμάτων και μεγέθους. Ξεχωρίζω και τις σουσουράδες, λόγω ουράς και χρωμάτων.\nΜετά είναι τα κοτσύφια και οι καρακάξες που ζουν ανάμεσά μας, τα χελιδόνια και οι σταχτάρες που γεμίζουν τον ουρανό το σούρουπο, οι αιγαιόγλαροι που όλοι βλέπουμε στις παραλίες διαρκώς και που ξεπέφτουν κατά τη γειτονιά μου όταν έχει κακοκαιρία, επειδή περνάνε από δω για να πάνε στη χωματερή να βρουν τίποτε να φάνε... ε αυτά πάνω κάτω. Άμα πάω καμιά εκδρομή στα πέριξ αλσύλλια μπορεί να πάρει το μάτι μου καμιά κίσσα, που την ξεχωρίζω από τα γαλάζια φτερά στο πλάι, και κάναν τσαλαπετεινό, με το λοφίο και τα ασπρόμαυρα φτερά στις άκρες. Κάποτε πέτυχα έναν σπίνο στην Πάρνηθα, αλλά δεν τον αναγνώρισα παρά μόνο αφού γύρισα σπίτι και κοίταξα το βιβλίο μου.\nΦαντάζεστε λοιπόν τη χαρά και την ικανοποίησή μου όταν καταφέρνω να αναγνωρίσω ένα είδος πουλιού - οποιοδήποτε. Ένα παραπάνω φυσικά αν είναι ασυνήθιστο - και αυτό είναι. Ή μάλλον δεν είναι πια. Είναι πολύ συνηθισμένο σε χώρες μακρινές. Στη δική μας χώρα ζει μόνο μέσα σε κλουβιά. Ζούσε, δηλαδή, γιατί τώρα πλέον, εδώ και κάμποσα χρόνια, ζει κι ελεύθερο. Θες τα αμόλησαν τίποτε πονόψυχοι, θες τα παράτησαν τίποτε ανεύθυνοι, θες το έσκασαν μοναχά τους, θες λίγο απ' όλα - πάντως κατάφεραν να προσαρμοστούν και ζουν πλέον ελεύθερα εδώ, μάλιστα φωλιάζουν κιόλας, αναπαράγονται δηλαδή, κι έχει γεμίσει ο τόπος πλέον από δαύτα. Εγκλιματίστηκαν πλήρως, πήραν την ιθαγένεια, πολιτογραφήθηκαν - αφού τα αναφέρει πλέον και ο Οδηγός Πουλιών της Ελλάδας.\nΠρόκειται για έναν μικρόσωμο πράσινο παπαγάλο μεσαίου μεγέθους, απ' αυτά που οι άγγλοι λένε parakeet. Psittacula krameri το επιστημονικό του, ο οδηγός πουλιών το λέει Πράσινο Παπαγάλο στα ελληνικά. Πράσινος πράγματι, καταπράσινος μάλιστα, σαν φρέσκο φύλλο. Μόνο το κόκκινο ράμφος ξεχωρίζει. Τα αρσενικά έχουν και λίγο πορτοκαλί στο λαιμό, αλλά άντε να το δεις, ιδίως όταν πετάει. Αναγνωρίζεται πολύ εύκολα, πρώτον επειδή δεν έχουμε άλλους παπαγάλους στην Ελλάδα, δεύτερον από το ανοιχτοπράσινο χρώμα και τη μακριά λεπτή ουρά, κυρίως όμως από το χαρακτηριστικό του κρώξιμο. Εγώ τουλάχιστον έτσι τον παίρνω πρέφα πάντοτε: ακούω ένα οξύ λαρυγγικό κααα!, σηκώνω το κεφάλι, και να τος!\nΠριν λίγους μήνες, αρχές φθινοπώρου, έβλεπα τακτικά στη γειτονιά μου τέσσερις από δαύτους. Υπέθεσα ότι θα ήταν δύο ζευγάρια, τρέχα γύρευε όμως. Τους έβλεπα άλλοτε να πετάνε τριγύρω, άλλοτε καθισμένους σε δέντρα, άλλοτε όλους μαζί, άλλοτε τους δύο, άλλοτε έναν μονάχα. Ύστερα άρχισα να βλέπω έναν παπαγάλο, δεν ξέρω αν πάντα τον ίδιον ή άλλον κάθε φορά, σε δέντρα κοντά στις γραμμές του τραίνου, αρχικά προς Μαρούσι μεριά, κι ύστερα προς Κηφισιά. Τελευταία τον βλέπω σχεδόν πάντα όποτε πάω στο σταθμό του τραίνου στην Κηφισιά, κουρνιασμένο σε μια ψηλή λεύκα από την κάτω μεριά του σταθμού, σχεδόν αόρατο με το πράσινο χρώμα του μέσα στα φύλλα.\nΚαι κάθε φορά που τον ακούω και τον βλέπω, νιώθω την καρδιά μου να σκιρτάει.\nΜου δίνει μεγάλη χαρά η παρουσία αυτών των παπαγάλων στην γειτονιά. Δεν ξέρω γιατί. Ίσως επειδή τους αναγνωρίζω εύκολα και χαίρομαι. Ίσως επειδή είναι όμορφοι. Ίσως και για ιδεολογικούς λόγους. Μου αρέσει, βλέπετε, η ιστορία τους. Τους κουβάλησαν εδώ παρά τη θέλησή τους, αιχμάλωτους σε κλουβιά, για την αναψυχή των ανθρώπων. Ποιος ξέρει πόσοι και πόσο ταλαιπωρήθηκαν και υπέφεραν, ποιος ξέρει πόσοι πέθαναν στην πορεία αυτή. Όπως οι ιθαγενείς της Αγκόλα, το Κόνγκο, τη Σιέρρα Λεόνα, τη Σενεγάλη, έτσι κι αυτοί αιχμαλωτίστηκαν και μεταφέρθηκαν μακριά από την πατρίδα τους, έτσι κι αυτοί κατάφεραν να ελευθερωθούν, είτε με δικές τους προσπάθειες, είτε με τη βοήθεια ανθρώπων που πίστευαν στην ελευθερία, έτσι κι αυτοί έμειναν στον τόπο που βρίσκονταν και έφτιαξαν εκεί μια νέα πατρίδα, την έκαναν κομμάτι τους και έγιναν κομμάτι της, τόσο που να μην μπορεί κανείς πια να φανταστεί τη Βραζιλία ή τις Η.Π.Α. χωρίς νέγρους και τα πάρκα της Αθήνας χωρίς πράσινους παπαγάλους.\nΟι παπαγάλοι αυτοί έχουν προσαρμοστεί θαυμάσια στη Μεσογειακή ζώνη αλλά και σε όλη την Ευρώπη. Ζουν ελεύθεροι πλέον εδώ και χρόνια μέχρι την Αίγυπτο και το Ισραήλ προς νότον και μέχρι την Αγγλία προς βορράν. Για ακούσιοι μετανάστες τα πήγαν μια χαρά, δεν μπορείτε να πείτε!\nΕίπα παραπάνω ότι δεν έχουμε άλλους παπαγάλους στην Ελλάδα - αυτό δεν είναι απολύτως αλήθεια. Εκτός από τους πράσινους φίλους και συμπολίτες μας, υπάρχουν και οι Γκριζοπρόσωποι Παπαγάλοι, Myopsitta monachus, επίσης μεσαίου μεγέθους, επίσης πράσινοι αλλά με κίτρινο ράμφος και λίγο μπλε στην άκρη της φτερούγας, που έχουν θεαθεί σε λίγα πάρκα της Αττικής και ίσως φωλιάζουν πλέον κι αυτοί εδώ.\nΟι μετανάστες πληθαίνουν, αγαπητοί μου συμπολίτες. Ζουν ανάμεσά μας. Κάποιες συνθήκες συνέβαλλαν στο να βρεθούν εδώ, συνθήκες που βρίσκονται έξω από τον έλεγχό τους και τον δικό μας. Τώρα η πατρίδα μας είναι και δική τους, τώρα είναι κι αυτοί κομμάτι της πατρίδας μας. Μπορούμε να το αρνούμαστε και να αποστρέφουμε το βλέμμα, μπορούμε να τους αγκαλιάσουμε και να τους κάνουμε κομμάτι μας.\nΤι από τα δύο λέτε να δίνει μεγαλύτερη χαρά;\nΑναρτήθηκε από Αόρατη Μελάνη στις 8:54 π.μ. 2 σχόλια: Σύνδεσμοι σε αυτήν την ανάρτηση\nΕτικέτες κοινωνικά, ρατσισμός, φιλοζωία, φύση\nΚάθε πρωί πηγαίνω το παιδί μου στο σχολείο. Πολλές φορές, καθώς επιστρέφω, ακούω στο προαύλιο τη διευθύντρια να φωνάζει:\n- Στοιχηθείτε! Προσοχή! Ανάπαυση... προσοχή!\nΟ θόρυβος καταλαγιάζει, οι φωνές σιγούν. Και ύστερα:\n- Να έρθει κάποιος να πει προσευχή!\nΤις περισσότερες φορές κάποιο παιδί πηγαίνει μπροστά σχεδόν αμέσως Καμιά φορά όμως τυχαίνει να μην ανταποκριθεί κανείς. Τότε ακούω:\n- Ελάτε παιδιά! Άντε! Να έρθει κάποιος μπροστά! Δεν θα περιμένουμε όλη μέρα! Να έρθει κάποιος για προσευχή! Εμπρός, όχι όλο οι ίδιοι!\nΚαι πάντα κάποιος πηγαίνει, δεν ξέρω πόσο αυθόρμητα διότι δεν έχω οπτική επαφή και δεν μπορώ να δω αν ας πούμε κάποια δασκάλα του κάνει νόημα ή το κοιτάζει με νόημα ή του λέει κάτι με φωνή όχι αρκετά δυνατή για να ακουστεί (η διευθύντρια μιλάει με μικρόφωνο ή ντουντούκα, ακούγεται σε μεγάλη απόσταση και πολύ δυνατά), όχι πως και η πίεση του συνδυασμού γήινης και επουράνιας εξουσίας από μόνη της δεν είναι αρκετή, με τη ντροπή, τις ενοχές και το φόβο που εμπνέει.\nΚαι απαγγέλει τα γνωστά, πατερημωνοεντοισουρανοίς ή αναστασοϊησουσαποτουτάφου, αναλόγως την εποχή, και τα άλλα παιδιά στέκονται ήσυχα ή περίπου ήσυχα, "σεβόμενα τους συμμαθητές τους που προσεύχονται", κατά το προεδρικό διάταγμα που ρυθμίζει τα σχετικά θέματα, μεταξύ άλλων και την δέουσα συμπεριφορά κατά την πρωινή προσευχή.\nΚι εγώ απομακρύνομαι και αναρωτιέμαι, είναι προσευχή τώρα αυτό; Είναι επικοινωνία με το θείο, είναι έκσταση, είναι πνευματική ανάταση; Αυτή είναι η ανάπτυξη του θρησκευτικού συναισθήματος που λέει το Σύνταγμα; Όχι πως είμαι σύμφωνη και με το Σύνταγμα στο σημείο αυτό, αλλά και όσοι υποτίθεται ότι είναι, φαντάζονται ότι με αυτόν τον τρόπο πραγματοποιείται ο σκοπός; Με την επιβολή, με την παπαγαλία, με τον καταναγκασμό; Ολοφάνερα όχι. Οπότε δύο τινά συμβαίνουν: είτε οι ιθύνοντες και ρυθμίζοντες τα θέματα αυτά δεν έχουν καμία συναίσθηση του τι γίνεται και νομίζουν ότι αυτό το πράγμα είναι προσευχή, είτε ο σκοπός στην πραγματικότητα είναι άλλος: να καταλάβουν εξ απαλών ονύχων όλοι οι Έλληνες πολίτες ότι η Ελλάδα είναι χριστιανική ρε! Σ' αρέσει δε σ' αρέσει! Δε σε ρωτήσαμε τι θες! Σήκω ρε και προσευχήσου! Κι εσείς οι άλλοι, μόκο!\nΥπερβάλλω, θα μου πείτε, τα παιδιά απλώς βαριούνται. Φυσικά βαριούνται - και μαθαίνουν, μέρα τη μέρα, ότι είναι αξία ζωής να κάθονται ήσυχα παρόλο που βαριούνται, και να παπαγαλίζουν ακατανόητα πράγματα παρόλο που βαριούνται. Μαθαίνουν ότι δεν έχει σημασία τι πιστεύεις ή τι νιώθεις μέσα σου αλλά τι δείχνεις προς τα έξω. Μαθαίνουν ότι αυτό που μετράει για την κοινωνία δεν είναι η ουσία αλλά η επιφάνεια. Μαθαίνουν να υπακούν σε παράλογες εντολές για να τη βγάζουν καθαρή. Μαθαίνουν να παριστάνουν ότι πιστεύουν ένα σωρό κουραφέξαλα παρόλο που βγάζει μάτι ότι είναι παραμύθια, γιατί έτσι κάνουμε όλοι και έτσι γινόμαστε αποδεκτοί κοινωνικά. Και έτσι μεθαύριο βγαίνουν και αυτά στην κοινωνία ως ώριμοι πολίτες οι οποίοι μπορεί να πιστεύουν ή να μην πιστεύουν στο χριστιανισμό, αλλά κάνουν θρησκευτικό γάμο, και βαφτίζουν τα παιδιά, και πάνε στην εκκλησία την ανάσταση, και δηλώνουν Χριστιανοί Ορθόδοξοι, γιατί Ελληνισμός και Ορθοδοξία είναι αξεδιάλυτα ενωμένα.\nΑπομακρύνομαι από το σχολείο με την ψυχή σφιγμένη, και σκέφτομαι, τι κάνουν στα παιδιά μας; Τα βάζουν σε καλούπια, τα ντρεσάρουν, τα κάνουν φανταράκια.\nΚαι τότε θυμάμαι τον Κυριάκο.\nΟ Κυριάκος ήταν μόνιμος αξιωματικός στο στρατό. Δεν θυμάμαι βαθμό, αυτά ούτε τα ξέρω ούτε τα συγκρατώ. Ας πούμε λοχαγός, έτσι για να διευκολύνουμε την αφήγηση. Ένα πρωί λοιπόν, την ώρα της προσευχής, έστησε τους φαντάρους στη σειρά και ρώτησε:\n- Ποιος θέλει να πει προσευχή;\n- Θέλει κανείς να πει προσευχή;\n- Τους ζυγούς λύσατε.\nΟι φαντάροι κοιτάχτηκαν αναμεταξύ τους.\n- Είπα, τους ζυγούς λύσατε!\nΔεν περίμεναν να το ξαναπεί. Έγιναν καπνός.\nΛίγο αργότερα, ο ανώτερός του αξωματικός - ας τον πούμε διοικητή έτσι γενικώς και αν θέλει κανείς ας με διορθώσει - έστειλε να τον φωνάξουν.\n- Τι ήταν αυτό που έκανες το πρωί; Γιατί δεν έκανες προσευχή;\n- Δεν βγήκε κανείς να την πει, κύριε διοικητά.\n- Και γιατί δεν έβγαλες εσύ έναν;\n- Πώς, κύριε διοικητά; Αφού δεν προσφέρθηκε κανείς.\n- Να τον διέτασσες!\n- Να διατάξω κάποιον να προσευχηθεί, κύριε διοικητά;\nΕκεί ο διοικητής αιφνιδιάστηκε. Δεν βρήκε τι να πει. Ο Κυριάκος συνέχισε:\n- Να τον διατάξω να κάνει σκοπιά, να τον διατάξω να πυροβολήσει, να τον διατάξω να κάνει αγγαρεία, αυτό μάλιστα. Αλλά πώς να τον διατάξω να προσευχηθεί; Αυτό είναι θέμα συνείδησης. Προσευχή με το ζόρι γίνεται;\nΟ διοικητής δεν έδωσε συνέχεια και το περιστατικό έληξε εκεί.\nΔεν γνωρίζω αν ο Κυριάκος επανέλαβε το εγχείρημα.\nΚαθώς λοιπόν απομακρύνομαι από το σχολείο, θυμάμαι την ιστορία του Κυριάκου. Τον συγκρίνω με τη διευθύντρια-λοχαγό "ανάπαυση-προσοχή-στοιχηθείτε-προσευχηθείτε" και αναρωτιέμαι κι εγώ, προσευχή με το ζόρι γίνεται;\nΑναρτήθηκε από Αόρατη Μελάνη στις 9:29 π.μ. 3 σχόλια: Σύνδεσμοι σε αυτήν την ανάρτηση\nΟ Ηλίας ήταν πολύ χαρούμενος. Επιτέλους είχε κάτσει λίγη δουλίτσα, και αν ήταν τυχερός θα είχε και περισσότερη. Ένας ξάδερφός του συνεργαζόταν με μια τεχνική εταιρία που ήθελε να υποβάλλει πρόταση σε διαγωνισμό του δημοσίου και χρησιμοποιούσε εξωτερικούς συνεργάτες. Όμως ο ξάδελφος δεν προλάβαινε να βγάλει μόνος του τη δουλειά και του πρότεινε να συνεργαστούνε. Αν έπαιρναν τη δουλειά, ο ξάδελφος θα του έκανε πρόσληψη. Ο ίδιος τα είχε κλείσει τα βιβλία του εδώ και ένα χρόνο σχεδόν. Δεν έβγαιναν τα έξοδα, κάτι το ταμείο, κάτι οι φόροι αλληλεγγύης, κάτι ο φόρος επιτηδεύματος, το ένα το άλλο μαζεύονταν και δεν έβγαινε. Οπότε τώρα μόνο με αποδείξεις δαπανών μπορούσε να δουλέψει, ή μαύρα.\nΤο δείγμα έπρεπε να ετοιμαστεί σε τρεις μέρες, πράγμα που σήμαινε δώδεκα και δεκατέσσερις ώρες δουλειά τη μέρα, αλλά ποιος σκοτίζεται; Ιδίως όταν έχουν περάσει μήνες ολόκληροι χωρίς δουλειά, με τους απλήρωτους λογαριασμούς να στιβάζονται και την εφορία να καραδοκεί σαν όρνιο να της πετάξει κάνα κοψίδι από το υστέρημά του για να απομακρύνει το φάσμα της κατάσχεσης. Άσε που του είπαν ότι το δείγμα θα πληρωνόταν - ποιος πληρώνει δείγματα την σήμερον ημέραν; Ίσα ίσα που οι περισσότεροι την έχουν βρει την πατέντα, σπάνε τη δουλειά σε μικρά κομμάτια, τη στέλνουν σε διάφορους ως "δείγματα" για τα οποία φυσικά δεν τους πληρώνουν, και ολοκληρώνουν όλο το έργο έτσι. Αν πληρωνόταν το δείγμα λοιπόν, όσο λίγα και να ήταν, θα ήταν τυχερός. Αν έπαιρναν και τη δουλειά, ακόμη καλύτερα.\nΈδωσε τον καλύτερο εαυτό του, και για να αυξήσει τις πιθανότητες να πάρουν το διαγωνισμό, αλλά και για να κάνει καλή εντύπωση στην εταιρεία. Πού ξέρεις, μπορεί να προέκυπτε κάτι άλλο στο μέλλον. Ύστερα το ξέχασε. Πέρασαν μήνες, αλλά δεν επιχείρησε επαφή: ήξερε πώς πάνε αυτά. Είχαν πει βέβαια ότι θα τον πληρώσουν, ωστόσο συμβόλαιο δεν υπήρχε, δεν μπορούσε να πιέσει, ούτε και τον συνέφερε. Αν και όταν το θυμόντουσαν, καλό θα ήταν, διαφορετικά ας πήγαινε στην ευχή. Ούτε το πρώτο απλήρωτο δείγμα θα ήταν, ούτε το τελευταίο. Όμως μια μέρα χτύπησε το τηλέφωνο: ήταν ο ξάδελφος, τον είχαν πληρώσει από την εταιρεία για το δείγμα και μπορούσε κι ο Ηλίας να πάει να πληρωθεί.\nΣκάει λοιπόν μύτη στο γραφείο του ξαδέλφου ο Ηλίας μας, μέσα στην καλή χαρά!\n- Καλώς τον! Έλα κάθησε, να σου πω τα νέα.\n- Τι, μη μου πεις; Το πήραμε;\n- Όχι ακόμα, είναι μεγάλη ιστορία. Πού να σ' τα λέω.Θα πιεις καφέ;\n- Μπα, δεν προλαβαίνω. Έχεις κόψει απόδειξη;\n- Ναι, ορίστε και τα χρήματα. Μας κράτησαν το είκοσι τοις εκατό, είπα μπας και το γλιτώναμε, αλλά...\n- Εννοείται βρε, παρακράτηση, κανένα πρόβλημα. Για πες τώρα τι έγινε;\n- Λοιπόν, το διαγωνισμό αρχικά τον χάσαμε, από μια μαλακία. Ο υπεύθυνος που ήταν να υποβάλλει την πρότασή μας άργησε να πάει, η προθεσμία έληγε στις 17 του μηνός στις 2 η ώρα, και όταν πήγε ήταν 2 και πέντε. Πήγαινε μπροστά το ρολόι της υπηρεσίας, λέει...\n- Έλα ρε συ, δεν το πιστεύω! Μα στο δημοτικό είμαστε;\n- Αυτό είπα κι εγώ, ούτε δωδεκάχρονο, άκου λέει το ρολόι... τέλος πάντων αποκλειστήκαμε. Αλλά δεν τελείωσε εκεί το πράγμα. Επειδή θέλουν οπωσδήποτε να πάρουν αυτούς, αλλά βέβαια δεν μπορούσαν έτσι όπως έγιναν τα πράγματα, άκου να δεις τι έκαναν: κήρυξαν το διαγωνισμό άγονο.\n- Πώς, οπωσδήποτε; Δηλαδή...\n- Ναι βρε, ήταν μιλημένο το πράγμα. Αλλά πήγε ο κόπανος και τα έκανε μούσκεμα. Τέλος πάντων προκηρύχτηκε ξανά ο διαγωνισμός τώρα. Θα τον πάρουμε σίγουρα, εννοείται. Τελειωμένα πράγματα. Δε χρειάζεται να κάνουμε κάτι άλλο, όπως είναι όλα θα τα υποβάλλουν.\n- Δεν το πιστεύω ρε συ, σε τι χώρα ζούμε... μα τι πράγματα είναι αυτά;\n- Ναι ρε συ, άστα, κι εγώ δεν το πίστευα.\n- Έλα ρε, δεν το πιστεύω... κι εμείς σκοτωνόμασταν να κάνουμε καλή δουλειά! Και ήταν δοσμένο!\n- Να σου πω κάτι; Μπορεί να κάναμε και την καλύτερη δουλειά εμείς, πραγματικά...\n- Μπορεί, αλλά πού να το ξέρεις; Τέλος πάντων τώρα, τι να πω...\n- Άστα βρε Ηλία, αφού όλα έτσι γίνονται στη Μπανανία που ζούμε, αφού τα ξέρεις...\n- Ναι βρε παιδί μου αλλά... τέλος πάντων πάρε με άμα έχεις νεότερα. Για πότε είναι;\n- Ου, αργεί ακόμα, έχει κάτι διαδικαστικά πρώτα... μετά το καλοκαίρι, θα σου πω άμα είναι.\n- Καλά, μη σε κρατάω άλλο, τα λέμε. Γεια χαρά, ευχαριστώ.\n- Εγώ σ' ευχαριστώ. Άντε, τα λέμε.\nΚαι γύρισε ο Ηλίας μας σπίτι του, κατά λίγες δεκάδες (ούτε καν εκατοντάδες) ευρώ πλουσιότερος, και κατά πολύ προβληματισμένος. Γιατί ναι μεν είχε πει στον ξάδελφο να τον πάρει όταν έβγαινε η δουλειά, αλλά όσο περνούσε η ώρα, τόσο λιγότερο σίγουρος αισθανόταν... έπρεπε να δεχτεί ή όχι; Είχε δεσμευτεί στον ξάδελφο βέβαια, αλλά όταν έγινε αυτό, δεν ήξερε πώς είχαν τα πράγματα... νόμιζε ότι συμμετείχαν κανονικά στο διαγωνισμό, όχι ότι είναι στημένος. Τώρα που το ήξερε... ήθελε να το κάνει, ή όχι;\nΗ πρώτη σκέψη του ήταν, όχι.\nΗ δεύτερη σκέψη του ήταν, είσαι μαλάκας.\nΗ τρίτη σκέψη του ήταν, γαμώ την τύχη μου μέσα.\nΠήρε τηλέφωνο τον κολλητό του τον Δημήτρη, αυτόν που επιστράτευε πάντοτε στα δύσκολα. Ο Δημήτρης το πήρε στην πλάκα:\n- Προφανώς και θα το κάνεις. Πρώτον, αν δεν το κάνεις εσύ, θα το κάνει κάποιος άλλος. Δεύτερον, δεν θα αλλάξεις εσύ τον κόσμο...\n- Δημήτρη με προσβάλλεις τώρα. Πώς δεν θα αλλάξω τον κόσμο; Εγώ πιστεύω ότι θα τον αλλάξω. Μάλιστα ήδη τον έχω αλλάξει. Όχι πολύ, εντάξει, αλλά το λιθαράκι μου το βάζω...\n- Εννοώ ότι δεν θα αλλάξεις τη συγκεκριμένη κατάσταση. Η δουλειά έχει ήδη δοθεί, ο βασικός ανάδοχος μάλλον ούτε καν θα πάρει είδηση την αποχώρησή σου, άσε που θα τα χαλάσεις και με τον ξάδελφο, γιατί θα τον αφήσεις ξεκρέμαστο και θα τρέχει να ψάχνει τελευταία στιγμή άλλο άτομο...\n- Καλά, εντάξει, τον συγκεκριμένο δεν θα τον αλλάξω. Μπορώ όμως να αλλάξω γενικά την κατάσταση. Έστω λιγάκι. Αν καθένας μας έκανε το ίδιο, δεν θα βρίσκονταν άτομα να κάνουν ρουσφέτια, κι ίσως κάτι άλλαζε...\n- Σιγά μην κάνουν όλοι το ίδιο. Δεν υπάρχει περίπτωση. Ούτε θα επηρεάσεις κανέναν. Ούτε που θα το πάρει χαμπάρι κανείς αυτό που θα κάνεις, σ' το λέω υπευθύνως. Κι όσοι το μάθουν, επειδή θα τους το πεις εσύ κι όχι αλλιώς, μαλάκα θα σε πουν.\n- Αυτό, ομολογουμένως...\n- Να σου πω και κάτι άλλο; Δεν το ζήτησες εσύ το ρουσφέτι. Εσύ πήγες να κάνεις μια δουλειά που σου πρότειναν. Την πρότειναν σε σένα επειδή σε ξέρουν και σε εμπιστεύονται, και δέχτηκες. Δεν ζήτησες εσύ να δώσουν τη δουλειά στην εταιρεία, άλλοι το έκαναν αυτό, εσύ δεν έχεις ευθύνη.\n- Ρε συ Δημήτρη ξέρεις τι σκέφτομαι; Μπας και οι φρουροί στα στραδόπεδα συγκέντρωσης κάπως έτσι δικαιολούσαν μέσα στο κεφάλι τους αυτό που έκαναν; Δεν την έστησα εγώ τη μηχανή, εγώ είμαι απλό γρανάζι;\n- Αμάν ρε Ηλία, δεν έχει σύγκριση! Άκου στρατόπεδα συγκέντρωσης! Κι άλλωστε δεν το ήξερες όταν δέχτηκες! Τι άλλαξε τώρα που το έμαθες;\n- Αυτό ακριβώς, ότι το έμαθα. Πριν δεν το ήξερα, τώρα όμως το ξέρω. Πριν νόμιζα ότι συμμετέχω τίμια σε ένα διαγωνισμό, τώρα ξέρω ότι συνεργάζομαι με απατεώνες.\n- Τα παραλές μου φαίνεται. Εγώ λέω να δεχτείς.\n- Και πώς θα κοιμάμαι ήσυχος μετά; Πώς θα έχω ήσυχη τη συνείδησή μου;\n- Ε κάνε και καμιά έκπτωση στη συνείδησή σου. Και να σου πω κάτι ακόμη; Προτιμώ να την κάνεις εσύ τη δουλειά, που είσαι κι ευσυνείδητος, παρά κάποιος ρεμπεσκές.\nΩραία, σκέφτηκε ο Ηλίας, δηλαδή μπορώ να είμαι και περήφανος τώρα...\nΡώτησε κάνα δυο γνωστούς ακόμη. Σε πολύ κόσμο δεν μπορούσε να το πει, μην το κάνουμε και βούκινο. Άλλωστε θα μπορούσε να εκτεθεί κι ο ξάδελφος, που δεν έφταιγε σε τίποτε, τουλάχιστον όχι άμεσα, αφού ούτε κι εκείνος το ήξερε από την αρχή. Ο Νίκος του είπε τα ίδια με το Δημήτρη και χειρότερα. Ο άλλος, ένας παλιός συμμαθητής που έμενε επαρχία αλλά κρατούσαν επαφή μέσω facebook, συμμερίστηκε τον προβληματισμό του.\n- Σε καταλαβαίνω. Ούτε κι εμένα μ' αρέσει. Πριν από είκοσι χρόνια, αν μου είχε τύχει, θα είχα πει όχι. Σήμερα, δεν ξέρω πια.\n- Εγώ ξέρω ένα πράγμα: ότι αν πω ναι, δεν θα ανέβω στην εκτίμησή σου.\n- Ούτε και θα πέσεις.\n- Αλλά ούτε και θα ανέβω. Ξέρω ότι δε θα μου το χρεώσεις, ότι θα καταλάβεις, είναι η κρίση, το οικονομικό...\n- Δεν είναι τόσο αυτό. Είναι που σήμερα, άμα κάνεις τον τίμιο, όλοι θα σε πουν μαλάκα.\nΑυτό είναι, σκέφτηκε ο Ηλίας. Πάντα ήταν λίγο έτσι, αλλά σήμερα είναι τελείως έτσι. Άμα κάνεις το σωστό, σε θεωρούν μαλάκα. Κανείς δεν πρόκειτα να το εκτιμήσει αν το κάνω. Ούτε κι εγώ ο ίδιος δεν ξέρω αν θα το εκτιμήσω.\nΌσο περνούσαν οι μέρες, τόσο ο Ηλίας ψηνόταν σε αναμμένα κάρβουνα. Νόμιζε ότι θα ξεμπέρδευε εύκολα με την απόφαση, όμως δεν έγινε έτσι. Τη μία φανταζόταν ότι την έπαιρνε τη δουλειά και δεν έτρεχε τίποτα, έκανε καλή δουλειά, ένιωθε καλά με τον εαυτό του, μετά προέκυπταν κι άλλες συνεργασίες... με την ίδια εταιρεία; Και πώς θα ήξερε ότι δεν ήταν πάλι λαμογιές; Την άλλη φανταζόταν ότι αρνιόταν τη δουλειά και ήταν περήφανος, ένιωθε καλά κι ας ήταν άνεργος, κι ύστερα οι μέρες περνούσαν και άλλη δουλειά δεν ερχόταν, και το νοίκι έτρεχε και οι λογαριασμοί απλήρωτοι και η δόση του δανείου, και τα παιδιά να χρειάζονται καινούρια ρούχα, και η γυναίκα του να τον κοιτά με κείνο το βλέμμα οίκτου και κατανόησης, και οι συνάδελφοι να τον κοιτούν με κείνο το βλέμμα συμπόνοιας και απορίας, δεν πας καλά ρε φίλε...\nΔεν ξέρει ο Ηλίας τι να κάνει.\nΔεν ξέρει πια τι να σκεφτεί.\nΔυο πράγματα γυρίζουν στο μυαλό του, ξανά και ξανά:\nΤο ένα είναι ο εαυτός του πριν ένα χρόνο, όταν ακόμη είχε τη δική του εταιρεία, πριν κλείσει τα βιβλία, και είχε υποβάλλει κι αυτός μια πρόταση σε διαγωνισμό του δημοσίου, κι είχε ρίξει τρελή δουλειά για μήνες, και είχε κάνει πολύ καλή προετοιμασία, και τελικά τη δουλειά την είχε πάρει άλλος. Πώς θα του φαινόταν αν μάθαινε ότι εκείνη η δουλειά ήταν δοσμένη και τσάμπα σκοτωνόταν στην προσπάθεια;\nΤο άλλο είναι ένα ποίημα της Ελένης Βακαλό που είχε διαβάσει στα Κείμενα Νεοελληνικής Λογοτεχνίας της Γ Λυκείου και του είχε κάνει εντύπωση. Θυμάται τον καθηγητή τους καθώς έκαναν την ανάλυση στην τάξη, πώς τόνιζε τα σημαντικά σημεία, πώς τους εφιστούσε την προσοχή στα διάφορα στάδια της μετάβασης του μικρού καλού ανθρώπου:\nΠριν κοντά του vα πλησιάσει για να σκύψει να τον πιάσει, σκέφτηκε καλύτερα\nΠώς έγινε ένας κακός άνθρωπος Θα σας πω πώς έγινε Έτσι είναι η σειρά Ένας μικρός καλός άνθρωπος αντάμωσε στο δρόμο του έναν χτυπημένο Τόσο δα μακριά από κείνον ήτανε πεσμένος και λυπήθηκε Τόσο πολύ λυπήθηκε που ύστερα φοβήθηκε Πριν κοντά του να πλησιάσει για να σκύψει να τον πιάσει, σκέφτηκε καλύτερα Τι τα θες τι τα γυρεύεις Κάποιος άλλος θα βρεθεί από τόσους εδώ γύρω, να ψυχοπονέσει τον καημένο Και καλύτερα να πούμε Ούτε πως τον έχω δει Και επειδή φοβήθηκε Έτσι συλλογίστηκε Τάχα δεν θα είναι φταίχτης, ποιον χτυπούν χωρίς να φταίξει; Και καλά του κάνουνε αφού ήθελε να παίξει με τους άρχοντες Άρχισε λοιπόν και κείνος Από πάνω να χτυπά Αρχή του παραμυθιού καλημέρα σας Ελένη Βακαλό “Του κόσμου” (1978)\nΔιαβάστε περισσότερα στο: http://ithaque.gr/pws-egine-enas-kakos-anthropos/#.U3do93bUQ8k | Ithaque\nΚουίζ ηθικής: Ψηφίστε κι εσείς στη δημοσκόπηση κάτω αριστερά στο μπλογκ!\n(προσπάθησα να ενσωματώσω τη δημοσκόπηση στο ποστ, αλλά δεν τα κατάφερα).\nΑναρτήθηκε από Αόρατη Μελάνη στις 5:01 μ.μ. 6 σχόλια: Σύνδεσμοι σε αυτήν την ανάρτηση\nΣτην προηγούμενη ανάρτησή μου έγραψα διάφορα κακόγλωσσα περί αγίου φωτός και πιστών και άνοιξα το θέμα περί σεβασμού στα "θεία", το οποίο αναπτύσσω τώρα, όπως υποσχέθηκα.\nΕίναι πολύ διαδεδομένη, κοινωνικά καθιερωμένη θα έλεγα, η άποψη ότι "δεν πρέπει να θίγουμε τα ιερά και τα όσια", "δεν πρέπει να προσβάλλουμε τα θεία", "πρέπει να σεβόμαστε την πίστη", "πρέπει να σεβόμαστε τις θρησκευτικές πεποιθήσεις". Ευτυχώς έχει αρχίσει και ακούγεται αρκετά πλέον και η άλλη άποψη, ότι δηλαδή δεν οφείλουμε κανένα σεβασμό στην πίστη, ούτε στις θρησκευτικές πεποιθήσεις, ούτε στα θεία, τα ιερά και τα όσια. Σεβασμό οφείλουμε στους συμπολίτες και συνανθρώπους μας. Σεβασμό οφείλουμε στο δικαίωμα να τρέφουν όποιες πεποιθήσεις θέλουν - όχι όμως στις ίδιες τις πεποιθήσεις αυτές καθαυτές.\nΟι πεποιθήσεις, ακόμη και οι θρησκευτικές, είναι ιδέες. Βρίσκονται μόνο μέσα στο μυαλό των ανθρώπων - δεν είναι αυθύπαρκτες οντότητες, ούτε έχουν αυτοσυνείδηση και ευθιξία, για να χρήζουν σεβασμού. Αλίμονο αν δεν κάνουμε κριτική στις ιδέες, όσο κι αν αυτό προκαλεί αναστάτωση σε κάποιους. Αλίμονο αν περιορίσουμε την ελευθερία της έκφρασης επειδή ορισμένοι αισθάνονται τόση ταύτιση με τις ιδέες τους ώστε να μην μπορούν να τις διαχωρίσουν από τον εαυτό τους, και να νομίζουν ότι θίγοντας αυτές θίγουμε προσωπικά τους ίδιους. Αλίμονο αν θέσουμε κάποιες ιδέες στο απυρόβλητο, έστω και από τη σάτιρα, την ειρωνία ή και την προσβολή ακόμη, επειδή είναι προκαλούμε συναισθηματική αναστάτωση σε ορισμένους. Αφήνω κατά μέρος το πόσο υποκριτικό είναι να κάνουμε τόση φασαρία για τη σάτιρα και την προσβολή κατά ιερών και οσίων, όταν την ανεχόμαστε ήδη σιωπηρά χρόνια τώρα, με δεκάδες κωμικούς να σατιρίζουν τους παπάδες από σκηνής, με εκατοντάδες μασκαράδες ντυμένους σέξι καλόγριες και παπάδες τα καρναβάλια, με χιλιάδες ανέκδοτα για παπάδες, καλογέρους, χριστούς και παναγίες και θεούς ακόμη να κυκλοφορούν από στόμα σε στόμα - αυτά δεν είναι προσβλητικά, δεν είναι υβριστικά, δεν είναι βλάσφημα; Ή μήπως απλώς είναι κοινωνικά οριοθετημένα ώστε να μην ενοχλούν βάσει μιας σιωπηρής συμφωνίας; Και αν είναι έτσι, πόσο τρομερό είναι να δεχτούμε ότι τα κοινωνικά όρια μπορούν και να μετακινηθούν, ώστε να μην υπάρχουν ιδέες και πεποιθήσεις "πιο ίσες" από άλλες;\nΌταν μας ζητούν να σεβόμαστε τις θρησκευτικές πεποιθήσεις, στην πραγματικότητα αυτό που περιμένουν από εμάς είναι να αποσιωπούμε τις δικές μας πεποιθήσεις επί του θέματος. Να μην πούμε όλα όσα σκεφτόμαστε σχετικά με τις πεποιθήσεις αυτές, για να μην στενοχωρήσουμε τους φορείς τους. Να αποκρύψουμε τις απόψεις μας, να αποσιωπήσουμε τις ιδέες μας. Είναι όμως σεβασμός αυτό; Υποστηρίζω ότι είναι ακριβώς το αντίθετο: είναι έλλειψη σεβασμού. Είναι υποτίμηση, είναι απαξίωση, είναι συγκατάβαση. Έτσι φερόμαστε στους τρελούς και στους ηλίθιους: δεν τους λέμε ότι αυτά που πιστεύουν τα θεωρούμε παλαβομάρες και βλακείες. Κάνοντάς το όμως αυτό, όχι μόνο δεν τους σεβόμαστε, αλλά τους τοποθετούμε ένα σκαλί χαμηλότερα από εμάς, περνιόμαστε για ανώτεροι πνευματικά και τους κατατάσσουμε σε μια βαθμίδα με την οποία απαξιούμε να συναναστραφούμε.\nΕ λοιπόν όχι φίλοι μου, δεν θέλω να το κάνω αυτό. Δεν θέλω να απαξιώσω τους θρήσκους και θεϊστές συνανθρώπους μου υιοθετώντας μια υποκριτική συμπεριφορά. Δεν θέλω να παριστάνω ότι σέβομαι τις πεποιθήσεις τους: προτιμώ να σεβαστώ αυτούς τους ίδιους.\nΑποσιωπώντας την άποψή μας, δίνουμε την εντύπωση ότι μάλλον συμφωνούμε. Βεβαίως δεν έχουμε δηλώσει ρητή συμφωνία, αλλά αφήνουμε περιθώριο να ερμηνευτεί η σιωπή μας κατά το δοκούν, και βεβαίως θα ερμηνευτεί όπως βολεύει τον καθένα: κατά πάσα πιθανότητα θα θεωρηθεί ότι συμμεριζόμαστε τις ίδιες απόψεις και οπωσδήποτε ότι δεχόμαστε ασμένως τις απόψεις του συνομιλητή μας. Πολύ πιο απίθανο είναι να θεωρηθεί ότι δεν έχουμε άποψη και ακόμη πιο απίθανο να θεωρηθεί ότι διαφωνούμε αλλά θεωρούμε καλύτερο να μην το δείξουμε - που είναι και η αλήθεια εν προκειμένω. Γιατί άραγε όμως θεωρούμε καλύτερο να κάνουμε την πάπια; Δύο λόγοι μπορεί να υπάρχουν: είτε επειδή φοβόμαστε την αντίδραση του συνομιλητή μας - πράγμα που μπορεί να ισχύει σε κάποιες καταστάσεις τύπου Ιράν και Αφγανιστάν αλλά θέλω να ελπίζω ότι δεν ισχύει στις συνήθεις κοινωνικές συναναστροφές της Ελλάδας του σήμερα - είτε επειδή τον θεωρούμε ανάξιο να συνομιλήσει μαζί μας. Θέλουμε στ' αλήθεια να επιδείξουμε τέτοια συναισθήματα; Θέλουν στ' αλήθεια οι θρήσκοι να τους αντιμετωπίσουμε έτσι;\nΕγώ πάντως δεν θέλω, και ελπίζω ούτε κι εκείνοι.\nΔιότι εγώ σέβομαι πολύ τους συνανθρώπους μου.\nΣέβομαι την ευφυία τους, την αντιληπτική και την διαλεκτική τους ικανότητα, το δυναμικό τους για προσωπική ανάπτυξη. Σέβομαι επίσης τη γνώση και τη μόρφωσή τους, την καλλιέργειά τους, την επιθυμία τους για αυτοβελτίωση. Σέβομαι τους ίδιους ως ανθρώπους.\nΚαι ακριβώς επειδή τους σέβομαι, τους λέω ειλικρινά τη γνώμη μου.\nΚαι θέλω να μπορώ να τους λέω ειλικρινά ότι κατά τη γνώμη μου η πίστη στο μεταφυσικό, είτε αυτό λέγεται ζώδια, είτε νεράιδες, είτε φαντάσματα, είτε χριστός, είτε παναγία, είτε θεός, είναι δυνάμει επικίνδυνη, διανοητικά περιοριστική, παράλογη, αβάσιμη και ανάξια σεβασμού.\nΘα δώσω κι ένα παράδειγμα βγαλμένο από τη ζωή, για να μη νομίζετε ότι θεωρητικολογώ.\nΈχω μια καλή φίλη η οποία βλέπει Λιακόπουλο. Μια μέρα λοιπόν μου έσκασε το παραμύθι ότι οι αρχαίοι έλληνες θεοί ήταν εξωγήινοι. Σε πρώτη φάση δεν πίστευα στ' αυτιά μου, λέω, δεν είναι δυνατόν, σοβαρά μιλάει; Σοβαρά μιλούσε. Μπλόκαρα, δεν ήξερα πώς να αντιδράσω. Στο δικό μου μυαλό όλα αυτά είναι αυτονόητα μπούρδες τις οποίες προσπερνώ ασκαρδαμυκτί. Όμως στο δικό της είχαν βάση, και ήταν φίλη μου, άρα δεν μπορούσα να το αγνοήσω. Διότι αν το αγνοούσα, θα πρόδινα τη φιλία μας. Θα ήταν σα να της έλεγα ψέματα. Την άκουσα λοιπόν, δέχτηκα και να διαβάσω ένα σχετικό βιβλίο. Μάλιστα φίλοι μου, και το διάβασα στα σοβαρά, υπογράμμισα και τα σημαντικά σημεία. Και μετά όταν συναντηθήκαμε, της είπα τη γνώμη μου. Με επιχειρήματα - τα οποία δεν θα αναπτύξω τώρα εδώ - με ειλικρίνεια και σεβασμό.\nΗ φίλη αυτή είναι επίσης πιστή χριστιανή. Όταν ανέφερα μπροστά της, εδώ και πολλά χρόνια, για πρώτη φορά το γεγονός ότι δεν πιστεύω, φρίκαρε. Δεν το περίμενα καθόλου, δεν είχα συνειδητοποιήσει πόσο σημαντική ήταν η πίστη της για εκείνη. Δεν είναι βλέπετε καμιά θεούσα, αλλά ούτε και γιαλαντζί χριστιανή: πιστεύει στ' αλήθεια ότι ο Χριστός υπάρχει και νοιάζεται για εκείνη. Όταν λοιπόν είπα, ενώ τρώγαμε σε μια ταβέρνα με παρέα, ότι σκέφτομαι να αποστατήσω, έπαθε σοκ. Και τι είναι αυτά που λες, σκέψου την ψυχή σου, σκέψου καλά, γιατί θες να το κάνεις αυτό - αναστατώθηκε πολύ, κι εγώ το ίδιο, γιατί δεν περίμενα τέτοια αντίδραση. Αργότερα έγιναν κι άλλες συζητήσεις, κι ομολογώ ότι μπήκα στον πειρασμό να την παραμυθιάσω "για να μην την στενοχωρώ", που σημαίνει για να έχω ήσυχο το κεφάλι μου. Τι φιλία όμως θα είχαμε έτσι; Μια φιλία νερόβραστη, με περιορισμούς, όπου ένα κομμάτι μας θα έμενε πάντοτε απ' έξω. Μια φιλία λειψή, κολοβή. Προτίμησα να είμαι ειλικρινής μαζί της ως προς το τι πιστεύω και τι όχι και τι άποψη έχω για τη θρησκευτική πίστη, κι εκείνη φυσικά το ίδιο από την πλευρά της. Και είμαστε ακόμη φίλες, είκοσι χρόνια αργότερα.\nΕιλικρίνεια και ευθύτητα δεν σημαίνει αναγκαστικά προσβολή και σκαιότητα. Μπορούμε να εκφραζόμαστε με ειλικρίνεια και σεβασμό ταυτόχρονα. Φυσικά υποστηρίζω ότι έχουμε δικαίωμα και να προσβάλλουμε, να χλευάσουμε, να κοροϊδέψουμε οποιεσδήποτε πεποιθήσεις - με τη διαφορά βέβαια ότι στην περίπτωση αυτή δεν έχουμε τακτ, όπως λέει κι ο φίλος μου ο Idom.\nΚαι τώρα περιμένω να έλθει να μου την πει, σαν καλός φίλος, με κάθε σεβασμό. :)\nΑναρτήθηκε από Αόρατη Μελάνη στις 5:01 μ.μ. 9 σχόλια: Σύνδεσμοι σε αυτήν την ανάρτηση\nΕτικέτες αθεΐα, αθεολογία, θρησκεία\nΑναρτήθηκε από Αόρατη Μελάνη στις 9:20 π.μ. 7 σχόλια: Σύνδεσμοι σε αυτήν την ανάρτηση


Συνάντηση Αν. Υπουργού, κ. Γιώργου Κουμουτσάκου, με τον Υπουργό Εσωτερικών της Βουλγαρίας, κ. Hristo Terziyski. Σύμπτωση απόψεων για το Σύμφωνο Μετανάστευσης και Ασύλου - Γιώργος Σ. Κουμουτσάκος\nΣυνάντηση Αν. Υπουργού, κ. Γιώργου…\nΚατηγορία: ΓΡΑΦΕΙΟ ΤΥΠΟΥ, ΥΠΟΥΡΓΙΚΟ ΕΡΓΟ 02/10/2020\nΠροηγούμενοPrevious post:Στον 90,1 Παραπολιτικά fm και τον Π. ΤζένοΕπόμενοNext post:Στην εκπομπή “πρωινοί τύποι” του ΑΝΤ1


comicos's Content - Page 6 - GreekComics\nΗ πρώτη σελίδα με την οποία ξεκίνησε το παιχνίδι, ήταν απλά...για να ξεκινήσει το παιχνίδι! Δεν έβλεπα την εξέλιξη σε βάθος, με ενδιέφερε απλώς να ρίξω μια ιδέα, που θα ήταν εύκολο να πλαστεί στη συνέχεια με ποικίλους τρόπους από τους συμμετέχοντες! Ένα μπουκάλι στο νέρο σφραγισμένο, θα μπορούσε να περιέχει οτιδήποτε μπορεί να φανταστεί κανείς.\nΣτην τέταρτη σελίδα, τα πράγματα ήταν πιο ξεκάθαρα στο μυαλό μου : ένα παιδί που άθελά του προκάλεσε ένα ατύχημα, στο οποίο έχασε τη ζωή της η καλύτερή του φίλη! Κάτι που τον τραυμάτισε ψυχικά και στάθηκε αφορμή να κλειστεί στην ψυχιατρική κλινική του νησιού. Οι γιατροί που τον παρακολουθούν γνωρίζουν ότι βλέπει "φαντάσματα". Προσπαθούν να τον θεραπεύσουν, αφήνοντάς τον μερικές στιγμές την ημέρα ελεύθερο (πάντα υπό παρακολούθηση) και στέλνοντας κοντά του ένα κορίτσι που μοιάζει στο νεκρό, για να τον προσεγγίσει. Δεν γνωρίζω αν μια τέτοια μέθοδος θα είχε αποτελέσματα στην πραγματικότητα, απλώς έτσι το φαντάστηκα! Το μεταφυσικό στοιχείο, όμως, δεν λείπει από την ιδέα που είχα στο μυαλό μου..! Οι πιο παρατηρητικοί, ίσως πρόσεξαν ότι γράφω " Στο βάθος ίσα που διακρίνεται η γέφυρα και το αγόρι...", χωρίς όμως να φαίνεται πουθενά και το κορίτσι! Τελικά ήταν αυτή που έστειλαν οι γιατροί? Ή κάποια άλλη που εμφανίζεται μονάχα στο αγόρι και το "στοιχειώνει"? Η απάντηση είναι πώς πρόκειται για το "φάντασμα" της κοπέλας που σκοτώθηκε, η οποία όμως δεν ήταν στην πραγματικότητα η κολλητή του αγοριού, η Μάρα, αλλά η δίδυμη αδερφή της η Λίλιαν! Την Μάρα (η οποία στην πραγματικότητα ήταν ζωντανή), θα την εμφάνιζα στην τελευταία σελίδα της ιστορίας!\nΓια την πέμπτη σελίδα, τι να πω τώρα..! Ήταν σαν να παίζαμε ρακέτες στην παραλία με τις ώρες, στο χαλαρό, και ο germ ξαφνικά αποφάσισε να μας κάνει να "ιδρώσουμε" λιγάκι, αρχίζοντας να "καρφώνει" το μπαλάκι! Έτσι έπρεπε κάπως να "αμυνθώ" κατά κάποιο τρόπο και να σώσω στο τσακ το σενάριο! Η ιδέα με τον δαίμονα του μπουκαλιού βασιζόταν σε ένα "φαύλο κύκλο", όπου όποιος έβρισκε το μπουκάλι και το άνοιγε από περιέργεια, ελευθέρωνε τους προηγούμενους δαίμονες που το κατοικούσαν. Εκείνοι έπαιρναν τη θέση του και εκείνος τη δικιά τους, παίρνοντας με τη σειρά τους τη μορφή φυσιολογικού ανθρώπου. Δύσκολα όλα αυτά να περιγραφούν/αποτυπωθούν στην 6η και τελευταία σελίδα ικανοποιητικά, αλλά αν το πήγαινα μέχρι τέλους μόνος μου, κάπως έτσι θα προσπαθούσα να εξηγήσω τι παιζόταν!\nΕυχαριστώ πολύ για όλες τις όμορφες ευχές σας και εύχομαι με τη σειρά μου ό,τι καλύτερο για σας και αυτούς που αγαπάτε, με υγεία πάνω απ' όλα!! Χρόνια πολλά επίσης σε όσους γιόρταζαν χθες μαζί μου, αλλά και σε όσους έχουν σήμερα τα γενέθλιά τους!!\nΔιάλεξα το 3, γιατί πρακτικά δε θα μου χρησίμευε στα Clubs.\nΔυσκολεύομαι ακόμα και τώρα να πιστέψω τι έχει δημιουργήσει ο άνθρωπος..!! Πολλά\nΟλοκληρώθηκε και η δημοσκόπηση για τον καταλληλότερο τίτλο του κόμικ, όπου επιλέχθηκε μια από τις προτάσεις του archon και συγκεκριμένα το "Θανάσιμο μυστικό"! Προστέθηκε ήδη στο ποστ της πρώτης σελίδας της ιστορίας!\nΑς θυμηθούμε λίγο, τώρα, ποιοί συμμετείχαν με σεναριακές ιδέες για τις διάφορες σελίδες του παιχνιδιού :\nΣελίδα 2η : Tightwad , ΔαΔηΡάθυμος , GeoTrou , Lilian , germanicus , saveapenguin\nΣελίδα 3η : Geotrou , ΔαΔηΡάθυμος , Nicolas , germanicus\nΣελίδα 4η : germanicus , comicos , Lilian\nΣελίδα 5η : comicos , ΔαΔηΡάθυμος ,\nΣελίδα 6η : comicos , Nicolas , Lilian\nΑρκετές και ενδιαφέρουσες προτάσεις, οι οποίες θα μπορούσαν (αν είχαν ψηφιστεί) να έδιναν η καθεμιά και διαφορετική τροπή, στην εξέλιξη της ιστορίας! Ιδιαίτερο ενδιαφέρον, λοιπόν, θα είχε να μαθαίναμε από τους δημιουργούς τους τι είχαν αρχικά στο μυαλό τους, προτείνοντας τις ιδέες τους, όσον αφορά τη ροή της ιστορίας από εκείνο το σημείο και μέχρι το τέλος της! Όσο λοιπόν βρισκόμαστε σε φάση αναμονής, μέχρι να ολοκληρώσει το σχέδιο του κόμικ ο Nicolas, αυτοί που βλέπουν το όνομά τους στα παραπάνω λινκς μπορούν παρακάτω (αν φυσικά θέλουν) να μας γράψουν δυο λόγια για το που θα σκόπευαν να οδηγήσουν το σενάριο, αν κρατούσαν το τιμόνι της δημιουργίας του οι ίδιοι μέχρι το τέλος!\nΦτιάξε το σενάριο! (Ο ΤΙΤΛΟΣ ΤΟΥ ΚΟΜΙΚ)\nΟ τίτλος που επιλέχτηκε με τις περισσότερες ψήφους (4) είναι : "Θανάσιμο μυστικό"\nΧρόνια πολλά σε όλους όσους έχουν γενέθλια και ιδιαίτερα στο Μαράκι, με τις καλύτερες ευχές μου!\n"Το ποτάμι με τα μυστικά" από μένα!\nΠάει και ο Οκτώβριος λοιπόν, πέρασε! Μιας και σε λίγο μπαίνει ο Νοέμβριος και θα πούμε "Καλό Μήνα", ας περάσουμε και στην τελική δημοσκόπηση του παιχνιδιού, μέσω της οποίας θα επιλέξουμε τον τίτλο που θα μπει στην ιστορία του κόμικ! Οι επιλογές είναι ουκ ολίγες (17 συνολικά..!! ), οπότε όλο και κάτι θα αρέσει στον καθένα! Πάμε λοιπόν!\nΈφτασε η ώρα να ψηφίσουμε και για τον επικρατέστερο τίτλο του κόμικ που δημιουργήθηκε από τα μέλη του GC, μέσα από το παιχνίδι "Φτιάξε το σενάριο"! Την ιστορία μπορείτε να διαβάσετε ολοκληρωμένη ΕΔΩ!\nΈχετε δικαίωμα να επιλέξετε όσους υποψήφιους τίτλους θέλετε! Η δημοσκόπηση θα ολοκληρωθεί την Κυριακή 5 Νοεμβρίου στις 22:00!\nΚαι εδώ ένα σκαναρισμένο τεύχος του περιοδικού Comicsmania, για να θυμηθούμε τι περίπου έβαζαν εκεί μέσα από κόμικς!\nΧρόνια πολλά σε Σταύρο για σήμερα και σε Τζιμάκο για χθες!\nΥπέροχα νέα! Το περιμένω πώς και πώς!\nin ΣΥΝΕΝΤΕΥΞΕΙΣ ΕΚΔΟΤΩΝ\nΘα συμφωνήσω ότι ήταν μια άκρως ενδιαφέρουσα συνέντευξη! Εντύπωση μου έκανε, πάντως, που δεν αναφέρθηκε καθόλου η σειρά των Κόρτο Μαλτέζε! Περίμενα να την θεωρούσαν σαν μια από τις κορυφαίες τους εκδόσεις (για μένα πάντως ήταν και θα είναι μια από τις αγαπημένες μου)..!\n"Μήνυμα στο μπουκάλι" , " Τα παιδιά του Δαίμονα" και "Ο δαίμων του μπουκαλιού" είναι οι 3 προτάσεις που έπεσαν για τον τίτλο του κόμικ, την "προ αναβάθμισης του φόρουμ εποχή"! Ας κάνουμε λοιπόν ένα και στο παρόν τόπικ, όπου μπορείτε να συνεχίσετε να προτείνετε πιθανούς τίτλους, μέχρι το τέλος του Οκτώβρη! Οι προτάσεις που θα συγκεντρωθούν θα μπουν σε διαδικασία δημοσκόπησης, απ' όπου τελικά θα επιλεγεί η επικρατέστερη για να μπει στο σενάριο που φτιάξαμε!\nΧρόνια πολλά σε όλους όσους είχαν τα γενέθλιά τους αυτές τις μέρες! Με την αναβάθμιση του φόρουμ άργησα λίγο να τα δω!\nΣΕΛΙΔΑ 6η (τελευταία) : (Nicolas)\n1) Μπροστινό πλάνο με τον Μπίλυ και την Λίλιαν. Ο Μπίλυ γράφει κάτι στο χαρτί (δεν μπορούμε να το δούμε στο καρέ τι γράφει) λέγοντας «Έτοιμο». Η Λίλιαν τον κοιτάει, κρατώντας ακόμα το όπλο της\n2) Το ίδιο πλάνο με τον Μπίλυ να λέει« Η σειραααααργκχ!!!!». Η Λίλιαν έχει σηκώσει το όπλο και έχει πυροβολήσει τον Μπίλυ στο κεφάλι.\n3) Η Λίλιαν όρθια πετάει το μπουκάλι (σφραγισμένο) στο ποτάμι. Ένα fade out στο καρέ.\n4) Ήλιος με σύννεφα και ένα bubble αφηγητή «Έξι μηνές μετά»\n5) Ένα αγόρι με τα χέρια του ακουμπισμένα στην κουπαστή της γέφυρας αγναντεύει. Τα χαρακτηριστικά του είναι ολόιδια του Μπίλη εκτός του ότι είναι φυσιολογικός.\n6) Ξαφνικά αναφωνεί ένα «ω!» καρφώνοντας το βλέμμα του στο ποτάμι που διακρίνει ένα μπουκάλι (το ως άνω της ιστορίας και όχι κάποιο διαφορετικό - από την όψη του καρέ τουλάχιστον). Το καρέ έχει σε πρώτο πλάνο το μπουκάλι.\nΝα λοιπόν που φτάσαμε και στο τέλος της ιστορίας του παιχνιδιού!!! Τα αποτελέσματα της τελευταίας μας δημοσκόπησης, έβγαλαν ως 6η και τελευταία σελίδα του κόμικ, την πρόταση του Nicolas! Ο οποίος έχει πλέον ολόκληρο το υλικό που του χρειάζεται, για να μπορέσει να φτιάξει και το σχέδιο της ιστορίας μας! Όλες οι σελίδες μαζεμένες, έχουν συγκεντρωθεί ΕΔΩ!\nΔεν τελειώσαμε όμως ακόμα! Μας μένει να δώσουμε και έναν τίτλο στο κόμικ! Προτείνετε λοιπόν πώς θα θέλατε να το ονομάσουμε! Οι συμμετοχές είναι ελεύθερες για όλους και θα ολοκληρωθούν μετά την αναβάθμιση του φόρουμ, σε ημερομηνία που θα γίνει γνωστή προσεχώς! Πάμε λοιπόν..!\nΦτιάξε το σενάριο! (Σελίδα 6 - ΤΕΛΕΥΤΑΙΑ)\nΤα αποτελέσματα της ψηφοφορίας για την 6η και τελευταία σελίδα του κόμικ :\nin ΛΑΪΚΑ ΑΝΑΓΝΩΣΜΑΤΑ (pulp)\nΜάλιστα λοιπόν! Τι άλλο να πει κανείς, εκτός από πολλά που ξετρύπωσες μια τόσο σπάνια ελληνική έκδοση του 1951 (!) και μας την παρουσίασες τόσο ωραία?!\nΙδιαίτερη εντύπωση μου έκανε η σελίδα που πόσταρες, με τους 16 τίτλους ιστοριών! Σε συνδυασμό με αυτό που γράφει ο Παύλος λίγο πιο πάνω (ότι τελικά κυκλοφόρησαν μόνο 8 από αυτές), φαίνεται ότι ίσως ο Ρούτσος είχε γράψει (ή τουλάχιστον είχε προσχεδιάσει) και τις υπόλοιπες 8! Κρίμα που δεν είχαν ποτέ κι αυτές την ευκαιρία να δουν τα φώτα της δημοσιότητας.\nΧρόνια μας πολλά και καλά!!! Να περάσετε τέλεια όσοι θα είστε εκεί απόψε!! :beer:\nΠώς σας φάνηκε ο 11ος χρόνος λειτουργίας του Greek Comics?\nΤι μου άρεσε : το ότι προέκυψαν κάποιες ωραίες συνεργασίες που οδήγησαν σε εξίσου δυνατά αποτελέσματα, όπως π.χ. Θρηνωδού/GeoTrou στο αφιέρωμα για τα BD και Tightwad/ΔαΔηΡάθυμου στις παρουσιάσεις των Webcomics! Μακάρι να δούμε κι άλλα ανάλογα πρότζεκτ μελλοντικά! Επίσης κάποιες εμφανίσεις νέων σχετικά μελών, που έφεραν φρέσκο αέρα στο GC με την όρεξη και τη συμμετοχή τους!\nΤι δεν μου άρεσε : χάζευα τον τελευταίο καιρό παρουσιάσεις από κόμικς του 2017 και διαπίστωσα ότι τα σχόλια στις περισσότερες, είναι από ελάχιστα μέχρι ανύπαρκτα. Ελπίζω αυτό να μην οφείλεται στο γεγονός ότι ο κόσμος, όσο περνάει ο καιρός, δυσκολεύεται όλο και περισσότερο να αγοράζει νέα κόμικς...\nΤι μου έλειψε από τα προηγούμενα χρόνια : το "τζέρτζελο" που γινόταν σε παλιότερα θέματα που έχω ξεφυλλίσει κατά καιρούς! Τα πειράγματα μεταξύ των μελών κυρίως και η χαρά που ακολουθούσε κάθε νέο εύρημα από το παρελθόν, κάθε απόπειρα αποδελτίωσης κλπ. Το φόρουμ, βέβαια, έχει φτάσει τα τελευταία χρόνια σε ένα πολύ υψηλό επίπεδο και έχουν καταλογογραφηθεί σχεδόν τα πάντα από τον ελληνικό χώρο των κόμικς! Καλό αυτό, σίγουρα, αλλά από την άλλη φέρνει νοσταλγία εκείνη η "μαγεία" των ημιτελών αρχικά παρουσιάσεων του παρελθόντος, που σιγά-σιγά τροφοδοτούνταν και εμπλουτίζονταν με νέα στοιχεία, από διαφορετικά άτομα!\nΤι θα ήθελα να δω του χρόνου που δεν είδα φέτος : μεγαλύτερη δημιουργικότητα από όλα τα μέλη! Στο κομμάτι της συμμετοχής, το φόρουμ τα πηγαίνει μια χαρά : πολύς είναι ο κόσμος που συζητάει, λέει γνώμες σε έτοιμα υπάρχοντα θέματα κλπ. Θα ήθελα να παροτρύνω όμως όλους να φτιάξουν και κάτι δικό τους, ώστε να δώσουν τροφή για νέες συζητήσεις και έρευνες/μελέτες για τα αγαπημένα μας κόμικς! Ανοίξτε νέα δικά σας θέματα, μην το φοβάστε! Δεν χρειάζεται να είναι τέλεια μια παρουσίαση, ούτε πρέπει να είμαστε "ακαδημαϊκοί" για να την γράψουμε και να την ποστάρουμε. Το χόμπυ μας κάνουμε εδώ, εξάλλου, ούτε σε εφημερίδα γράφουμε, ούτε σε τηλεοπτικό κανάλι δουλεύουμε. Δεν χρειάζεται να παρουσιάσετε π.χ. κάτι ολοκαίνουργιο που μόλις κυκλοφόρησε, μπορείτε όμως να "τσιμπήσετε" ένα κόμικ μέσα από ένα παλιότερο πολυθεματικό περιοδικό και να του κάνετε ένα αφιέρωμα (υπάρχουν αμέτρητα που δεν έχουν γίνει ακόμα), να βρείτε ένα δημιουργό (Έλληνα ή ξένο) που δεν του έχουμε φτιάξει ακόμα βιογραφικό και να του ετοιμάσετε ένα, να κάνετε μια δημοσκόπηση για οτιδήποτε κλπ. Χίλιες-δυο ιδέες υπάρχουν για να κρατήσουμε το GC ζωντανό και να το φτιάξουμε ακόμα καλύτερο, όρεξη να υπάρχει μόνο!\nΚλείνω με την ευχή να είμαστε όλοι καλά και τον επόμενο χρόνο, να έχουμε την υγεία και το κέφι μας και να συνεχίσουμε να διασκεδάζουμε όλοι παρέα, με φόντο την κοινή μας αγάπη για την 9η τέχνη!\nΜε 3 συμμετοχές για την 6η και τελευταία σελίδα του κόμικ, το παιχνίδι σιγά-σιγά πλησιάζει στο τέλος του! Την Κυριακή το βράδυ στις 22:00 (λίγη ώρα πριν κλείσει το GC για την αναβάθμιση), θα γνωρίζουμε ποιά θα έχει επιλεγεί! Μέχρι τότε, μπορείτε να ψηφίζετε στην αντίστοιχη ΔΗΜΟΣΚΟΠΗΣΗ!


MBFKL - Κωνσταντίνα Πετρίδη - Κέικ μπαρμπρέ (χορτοφαγική, εκδοχή χωρίς γαλακτοκομικά)\nΚέικ μπαρμπρέ (χορτοφαγική, εκδοχή χωρίς γαλακτοκομικά)\nBy ΚΩΝΣΤΑΝΤΙΝΑ ΠΕΤΡΙΔΗ 01/08/2019 14/11/2019\nLeave a Comment on Κέικ μπαρμπρέ (χορτοφαγική, εκδοχή χωρίς γαλακτοκομικά)\nΑπλή και γρήγορη συνταγή για κέικ μαρμπρέ με εύκολα υλικά και τέλεια μάκρος!\nΗ συνταγή και οι φωτογραφίες είναι της αγαπημένης μου Νίκης Ζορμπά, την οποία ευχαριστώ θερμά! Είναι εύκολο, απλό, γρήγορο και πολύ χορταστικό!\n250 γρ αλεύρι αμυγδάλου (ή αμύγδαλα περασμένα από το μούλτι)\n100 γρ βούτυρο λιωμένο (ή 85 γρ λάδι καρύδας, αν δεν θέλετε γαλακτοκομικά)\n100 γρ γλυκαντικό 1:1 (δοκιμάστε το μείγμα για να δείτε γλυκύτητα)\n15 γρ κακάο χωρίς ζάχαρη (3 κ.σ.)\nΞύσμα από 1 πορτοκάλι ή άρωμα πορτοκάλι\nΛίγο νερό άμα χρειαστεί\nΣε ένα μεσαίο μπολ χτυπάτε τα ασπράδια μέχρι να γίνουν μια σχετικά σφιχτή μαρέγκα.\nΧτυπάτε τους κρόκους με το γλυκαντικό σε ένα μεγάλο μπολ μέχρι να αφρατέψουν (περίπου πέντε λεπτά). Προσθέτετε τα υπόλοιπα υλικά ένα ένα, εκτός από το κακάο και τα ασπράδια που μπαίνουν τελευταία.\nΧωρίζετε την ζύμη σε 2 μέρη και στο ένα προσθέτετε το κακάο. Ρίχνετε λίγο νερό στην ζύμη μέχρι να αποκτήσει την ίδια υφή ακριβώς με αυτήν της βανίλιας. Ανακατεύετε καλά.\nΒουτυρώνετε καλά μια φόρμα και βάζετε με την σειρά τα μείγματα το ένα πάνω στο άλλο. Αν θέλετε να το κάνετε πιο ανακατεμένο, ρίχνετε με κουταλιές πρώτα το άσπρο μείγμα στην φόρμα και φροντίζετε να μένει κενό ανάμεσα. Στο κενό ρίχνετε κουταλιές από το σοκολατένιο μείγμα. Μόλις φτιάξετε μια στρώση, κάνετε ξανά το ίδιο, αλλά με ανάποδα χρώματα αυτή την φορά, δηλαδή εκεί που είχατε βάλει σοκολατένιο μείγμα βάζετε άσπρο και εκεί που είχε άσπρο, βάζετε σοκολατένιο. Κάνετε όσες στρώσεις χρειάζονται μέχρι να τελειώσει το μείγμα.\nΌταν τελειώσει το μείγμα με ένα μαχαίρι το ανακατεύετε απαλά προς μια κατεύθυνση για να μπερδευτούν κι άλλο τα χρώματα. Μην επιμείνετε πολύ γιατί δεν θα γίνει ωραίο.\nΨήνετε στους 180 βαθμούς αέρα σε προθερμασμένο φούρνο για 40 λεπτά ή μέχρι να βγει στεγνή μια οδοντογλυφίδα.\nΣημείωση: η Νίκη δεν χτυπάει ξεχωριστά τα αυγά, απλά ανακατεύει όλα τα υλικά κατευθείαν σε ένα μεγάλο μπολ (χωρίς το κακάο), χωρίζει το μείγμα σε δύο, βάζει το κακάο στο ένα μείγμα συν λίγο νερό, απλώνει σε δύο στρώσεις και ψήνει. Μια χαρά βγαίνει και έτσι, της φωτογραφίες έτσι το έκανε!\nΚάθε μερίδα έχει περίπου 260 θερμίδες με 6.6 γρ συνολικών υδατανθράκων (και 3.7 γρ φυτικών ινών, άρα 2.9 γρ καθαρών υδατανθράκων – 4%), 9.5 γρ πρωτεΐνης (15%) και 23.3. γρ λίπους (81%).\nTags: πρωινό παιδιά σνακ χωρίς γαλακτοκομικά χορτοφαγία αυγά αλεύρι αμυγδάλου βούτυρο γλυκό κέικ κακάο λάδι καρύδας\nPrevious Entry Δημοφιλείς συνταγές Ιουλίου 2019\nNext Entry Κολασμένο “σουφλέ” τυριών με αλλαντικά


Η Νέα Γενιά Κανταδόρων της Ένωσης Επτανησίων Ελλάδας ταξιδεύει στο Ιόνιο με τον 'Αγγελο Ανδρεάτο! - FunCY\nΗ Νέα Γενιά Κανταδόρων της Ένωσης Επτανησίων Ελλάδας ταξιδεύει στο Ιόνιο με τον “Αγγελο Ανδρεάτο!\n27/07/2017 -Ελλάδα, ΑΡΧΕΙΟ\nΜε τη νέα δισκογραφική πρόταση του καταξιωμένου Κεφαλονίτη ερμηνευτή Άγγελου Ανδρεάτου σε μια καλλιτεχνική σύμπραξη με το παραδοσιακό μουσικό σχήμα της «Νέας Γενιάς Κανταδόρων» των μουσικών συνόλων της, η Ε.Ε.Ε. στοχεύει να παρουσιάσει το ξεχωριστό αυτό αποτέλεσμα στα Επτάνησα και την υπόλοιπη Ελλάδα, σε μια συναυλία με τίτλο «Καντάδα στο μπαλκόνι της», ξεκινώντας από την Κεφαλονιά και την Λευκάδα:\nΑύλειος χώρος Ξενία Αργοστολίου – Κεφαλονιά\nΑνοιχτό Θέατρο Λευκάδας – Λευκάδα\nΣτην προσπάθεια αυτή συμμετέχουν διακεκριμένοι καλλιτέχνες, πλαισιωμένοι από καταξιωμένους μουσικούς, με οδηγό την συνθετική δημιουργία και ερμηνεία του Άγγελου Ανδρεάτου, την στιχουργική έμπνευση του Σαράντη Αλιβιζάτου και τη διασκευή – ενορχήστρωση του Λάμπρου Ανυφαντή, για να μας ταξιδέψουν νοερά από τα καντούνια του Ιονίου στα στενά δρομάκια όλου του κόσμου.\nΔήμητρα Γαλάνη – Πολυχώρος Λιπασμάτων Δραπετσώνας – Πάρκο Εργατιάς\nΗ κολλητή σου – Φαίη Ρουμπίνη


Καταδίωξη Μπαρμπαρούση από την ΕΛ.ΑΣ στην Εθνική Οδό - Newsbomb - Ειδησεις - News\nΑΣΤΥΝΟΜΙΚΟ 15 Ιουν 2018 22:38\nΑνθρωποκυνηγητό έχει εξαπολύσει η Αστυνομία για τον εντοπισμό του βουλευτή Κωνσταντίνου Μπαρμπαρούση, μετά την έκδοση εντάλματος για τη σύλληψή του.\nΣύμφωνα με πληροφορίες, ο βουλευτής μετά τα όσα συνέβησαν στη Βουλή, τη διαγραφή του από την Κ.Ο. της Χρυσής Αυγής και την ποινική δίωξη για το κακούργημα της εσχάτης προδοσίας, πήρε το αυτοκίνητό του και έφυγε για την ιδιαίτερη πατρίδα του στην Αιτωλοακαρνανία.\nΗ ΕΛ.ΑΣ. είχε υποψιαστεί ότι θα αποφασίσει να φύγει από την Αθήνα και παρακολουθούσε τις κινήσεις του. Έτσι, όταν εκδόθηκε ένταλμα σύλληψης οι Αρχές άρχισαν να καταδιώκουν τον βουλευτή, ο οποίος εκείνη την ώρα κινούνταν στην εθνική οδό Αθηνών - Πατρών.\nΌπως έγινε γνωστό, ο αποπεμφθείς βουλευτής έτρεχε με 180 χιλιόμετρα και παρά τις υποδείξεις των αστυνομικών αρνήθηκε να σταματήσει το αυτοκίνητό του. Μάλιστα, φέρεται να προσπάθησε να παρασύρει τους αστυνομικούς που του ζήτησαν να σταματήσει στο Αντίρριο. Η ΕΛ.ΑΣ. με προσεχτικές κινήσεις για να αποφευχθεί οποιοδήποτε ατύχημα, ακολούθησε τον βουλευτή που μετά από 2.5 ώρες κατάφερε να φτάσει σε χωριό του Μεσολογγίου.\nΟι τελευταίες πληροφορίες αναφέρουν ότι ο Μπαρμπαρούσης έχει καταφύγει σε κάποιο από τα χωριά του Μεσολογγίου και κρύβεται στο ύπαιθρο.\n«Καλώ την ηγεσία του στρατού να σεβαστεί τον όρκο της, να συλλάβει τον πρωθυπουργό, Αλέξη Τσίπρα, τον Πάνο Καμμένο και τον Προκόπη Παυλόπουλο, για να αποτραπεί αυτή η προδοσία. Τα κεφάλια σας στις Πρέσπες», είπε ο -έως εκείνη την ώρα - βουλευτής της Χρυσής Αυγής.


Αλλαγές στο International Six Days Enduro. - Enduro Fighter\nAMA Supercross San Diego – Στην Κορυφή οι Dungey και Webb. Teams Yamaha για το 2016.\nΑλλαγές στο International Six Days Enduro.\nΤο μόνο που λείπει είναι η επίσημη ανακοίνωση της FIM καθώς στη Γενεύη αποφασίστηκε από τους εκπροσώπους των ομοσπονδιών για το 2016 και ίσως για την συνέχεια του θεσμού πως θα αλλάξει ο αριθμός της σύνθεση των αναβατών για την κατάρτιση των εθνικών ομάδων για το Six Days Enduro.\nΜια είδηση που θα αλλάξει σίγουρα το μέλλον του Six Days Enduro του 2016, καθώς στο Παγκόσμιο Κύπελλο των εθνικών ομάδων δεν θα αγωνίζονται πλέον έξι αλλά τέσσερις αναβάτες, ενώ στο Τζούνιορ Trophy κάθε χώρα θα αγωνίζεται με τρεις.\nΣτο Παγκόσμιο Trophy θα θεωρηθεί έγκυρη για την κατάταξη ο τερματισμός τριών αναβατών ενώ ο συνολικός χρόνος θα είναι το σύνολο κάθε ημέρας των τριών καλύτερων αποτελεσμάτων από τους τέσσερις αναβάτες στον αγώνα.\nΣτη βαθμολογία της κατάταξης Νέων, μειώνετε κατά ένας αναβάτης με τους δυο καλύτερους χρόνους κάθε ημέρας να αθροίζονται για τον συνολικό χρόνο κάθε χώρας.\nΣτις πρώτες εκδόσεις του ISDE (1913, 1920, 1921, 1922,1923-1932) για το FIM World Trophy αγωνίζονταν τρεις αναβάτες για κάθε χώρα ενώ από το 1933 έως το 2015 ο αριθμός των αναβατών αυξήθηκε στους έξι.\nΣτο FIM Junior World Trophy ή Silver, που ξεκίνησε το 1924 και μέχρι το 1955 κάθε ομάδα αποτελείτο από τρεις αναβάτες ενώ από το 1956 ο αριθμός αυξήθηκε στους τέσσερις.\nΗ απόφαση για μείωση από το 2016 στους τέσσερις αναβάτες στο Παγκόσμιας Trophy, πάρθηκε για να επεκτείνουν τις δυνατότητες επιτυχίας και από άλλες εθνικές ομάδες που έχουν λιγότερους από έξι αναβάτες σε υψηλό επίπεδο, μειώνοντας παράλληλα και το κόστος συμμετοχής για τις ομοσπονδίες κάθε χώρας που τα τελευταία χρόνια είχε ανέβει πολύ ψηλά.\nΣτην κατάταξη με τις Λέσχες παραμένουν οι τρεις αναβάτες ανά club, ενώ σε περίπτωση που κάποιος αναβάτης εγκαταλείψει μια μέρα μπορεί να ξεκινήσει την επόμενη δίνοντας ένα επιπλέον κίνητρο στις ιδιωτικές συμμετοχές.\nΓια την κατηγορία των γυναικών δεν θα υπάρξει κάποια αλλαγή.\nTagged with → enduro • enduro news • FIM • International Six Days Enduro • International Six Days Enduro 2016 • International Six Days Enduro news • ISDE • ISDE 2016 • isde News • Κανονισμοί


Κωνσταντίνος Καρλής (Διαχειριστής κεφαλαίων): Προειδοποιητική βολή η πτώση της Wall;\nΤετάρτη 14/02/2018 - 13:27\nΤελευταία τροποποίηση στις 05/03/2018 - 22:53\nΗ "φλόγα" της μεταβλητότητας σχεδόν πάντοτε έχει αφετηρία τις αγορές χρέους\nΗ πιο δύσκολη άσκηση για το 2018 είναι η εκτίμηση της πορείας της αγοράς μετοχών τόσο της ελληνικής όσο και της διεθνούς. Η επιτευχθείσα υπεραπόδοση του γενικού δείκτη κατά το 2017 (+24,7%) και του δείκτη FTSE/Χ.Α. Mid Cap (+59%) αλλά και ο ιδιαίτερα θετικός Ιανουάριος του 2018 (+9,53% και 15,1% αντίστοιχα) δέχτηκαν ένα απότομο πλήγμα με την εως σήμερα πορεία του μηνός Φεβρουαρίου.\nΣτις Η.Π.Α. οι αντίστοιχες αποδόσεις για το 2017 ήταν +25,1% για τον δείκτη Dow Jones και +19,4% για τον δείκτη S&P 500. Για το 2018 μέχρι σήμερα (13/2/18) η απόδοση των δύο δεικτών διαμορφώνεται οριακά αρνητική (-0,32% και -0,40% αντίστοιχα). Η αναρρίχηση κατά τις πρώτες εβδομάδες του 2018 σε νέα ιστορικά υψηλά ανετράπη. Υστερα από 15 συνεχόμενα θετικά μηνιαία κλεισίματα (Νοε. 2016 - Ιαν. 2018) που αποτέλεσαν ρεκόρ για τους χρηματιστηριακούς δείκτες των Η.Π.Α., η ανακοίνωση των στοιχείων για τον πληθωρισμό και η συνακόλουθη κατοχύρωση κερδών προκάλεσαν εκτόξευση της μεταβλητότητας (volatility) στους χρηματιστηριακούς δείκτες των Η.Π.Α. αλλά και στους βασικούς ευρωπαϊκούς χρηματιστηριακούς δείκτες. Το φαινόμενο σημειώθηκε ξαφνικά και θα χρειαστεί αρκετούς μήνες για να εξομαλυνθεί και να επανέλθει σε χαμηλά επίπεδα.\nΗ "φλόγα" της μεταβλητότητας σχεδόν πάντοτε έχει αφετηρία τις αγορές χρέους. Ουσιαστικά η μεταβλητότητα είναι η αδελφή της πίστωσης και αλλαγές στην μεταβλητότητα 9 στις 10 φορές οφείλονται σε μεταβολή του πιστωτικού κύκλου. Οταν οι εποχές είναι καλές και η πίστωση εύκολα διαθέσιμη, μια εταιρία μπορεί να στηριχθεί στη χρήση φτηνού δανεισμού για να υποστηρίξει και να επεκτείνει τις δραστηριότητες της. Η φθηνή πίστωση καθιστά την αξία της εταιρίας λιγότερο ασταθή. Μια επιδείνωση στις πιστωτικές συνθήκες οδηγεί σε αστάθεια και συνεπώς αυξημένη μεταβλητότητα.\nΠριν από 30 χρόνια, στις 19 Οκτωβρίου 1987 είχαμε τη Μαύρη Δευτέρα για τον αμερικανικό χρηματιστηριακό δείκτη Dow Jones Industrial Average με ημερήσια πτώση της τάξεως του 22%. Η συγκεκριμένη "βουτιά" των τιμών εμφανίστηκε από το πουθενά, στη μέση ενός πολυετούς ανοδικού κύκλου για τις μετοχικές αξίες. Δεν υπήρχε άμεση λογική εξήγηση για το crash. Εκ των υστέρων κατηγορήθηκε το λεγόμενο portfolio insurance (σήμερα διαφορετικά γνωστό ως αντιστάθμιση κινδύνου). Η τιμή του αντίστοιχου δείκτη μεταβλητότητας VXO για τον S&P 100 ανήλθε από 15 τον Αύγουστο του 1987 σε 36,37 την 16η Οκτωβρίου.\nΤην 19η Οκτωβρίου κατεγράφη ιστορικό υψηλό στην τιμή 150! για τον δείκτη μεταβλητότητας και ενώ οι μετοχές κατέγραψαν σωρευτικές απώλειες 33% για το διάστημα Αύγουστος - Οκτώβριος 1987 η αύξηση του δείκτη ήταν 535%!!! για το ίδιο διάστημα.\nΕφαρμόζοντας απλούς υπολογισμούς επί της πορείας κατά τις τελευταίες δεκαετίες του δείκτη VIX (δείκτης μεταβλητότητας) για τον δείκτη S&P 500 προκύπτουν τα ακόλουθα συμπεράσματα : Αλμα του δείκτη VIX από την ιδιαίτερα χαμηλή τιμή του 10 στην τιμή 35 και πλέον απαιτεί κατά μέσο όρο 832 ημερολογιακές συνεδριάσεις για να επανέλθει χαμηλότερα του 15. Ταχύτερη κίνηση αποκλιμάκωσης ήταν αυτή που ακολούθησε το άλμα του Αυγούστου 2015 (με αφορμή την υποτίμηση του Κινεζικού νομίσματος) και η οποία απαίτησεμόνο 55 ημέρες. Η επαναφορά του δείκτη VIX κάτω από την τιμή 10 απαίτησε 622 ημέρες. Η τιμή του δείκτη VIX "οδηγεί" αναλόγως μία ολόκληρη σειρά χρηματοοικονομικών εργαλείων και προϊόντων πιστωτικού τύπου όπως τα διαφορικά επιτόκια (spreads) των εταιρικών αλλά και κυβερνητικών ομολόγων.\nΣτον συνημμένο πίνακα 1 βλέπουμε τρία χαρακτηριστικά "επεισόδια" άλματος της τιμής του δείκτη VIX και της επίπτωσης αυτής της μεταβολής στις αποδόσεις κρατικών ομολόγων (Η.Π.Α. 2ετές, 10ετές 30ετές, Γερμανία 10ετές) και στις αποδόσεις δεικτών εταιρικών ομολόγων (Eur Main, X over, CDX IG, CDX HY, CDX EM).\nΗ βασική παρατήρηση με χρησιμότητα για τον επενδυτή αφορά τη μικρή κάθε φορά αύξηση των spreads των εταιρικών ομολόγων επενδυτικής διαβάθμισης (CDX IG, investment grade).\nΑκολουθούν τρία διπλά διαγράμματα όπου βλέπουμε την διακύμανση των δεικτών S&P 500 και STOXX 600 κατά τη διάρκεια του έτους 1994, κατά τη διάρκεια του έτους 2013 καθώς και κατά τη διάρκεια του πλεον πρόσφατου χρονικού διαστήματος (Φεβρ. 2017 - Φεβρ. 2018). Υπενθυμίζουμε ότι στα μοντέλα αποτίμησης μετοχικών τίτλων, χαμηλό επιτόκιο ομολόγου αναφοράς "δίνει" υψηλή παρούσα αξία μελλοντικών ταμειακών ροών άρα εξ' ορισμού διαμόρφωση προσδοκίας βελτίωσης των χρηματιστηριακών τιμών. Προκύπτει ως βασική παρατήρηση ότι όσο πιο χαμηλό είναι το επίπεδο των αποδόσεων των ομολόγων αναφοράς, μεσοπρόθεσμη άνοδος αυτού έχει μόνον αρχική επίπτωση στους μετοχικούς τίτλους. Αυτό δεν είναι τυχαίο αφού κατά τα τελευταία έτη είναι ενεργοποιημένα, άλλοτε πιο συστηματικά και άλλοτε πιο ήπια, διάφορα προγράμματα ποσοτικής χαλάρωσης από τις μεγάλες κεντρικές τράπεζες. Αυτά τα προγράμματα παρέχουν ρευστότητα και διευκολύνουν εισροές κεφαλαίων από την αγορά ομολόγων στην αγορά μετοχών.\nΕξαίρεση αποτελεί η χρονιά 1994 κατά την οποία η ξαφνική αύξηση επιτοκίων από την Fed τον Φεβρουάριο εκείνου του έτους ουσιαστικά καθήλωσε τους χρηματιστηριακούς δείκτες σε κίνηση χωρίς κατεύθυνση σε μία προσπάθεια να απορροφήσουν το ξεκάθαρα υψηλό επίπεδο των αποδόσεων των 10ετών ομολόγων αναφοράς για όλη την υπόλοιπη χρονιά.\nWall Street, Χρέος, Αγορές,\nΤετάρτη 14/02/2018 - 13:27\t(Τελευταία τροποποίηση στις 05/03/2018 - 22:53 )\nΠ.Μπουσμπουρέλης: Το σκληρό ροκ των Ρώσων στους αγωγούς\n04/12/2018 - 02:28


Λούφα και πλύσιμο - Βοτανική\nΗ λούφα (κολοκύθα, Luffa aegyptiaca), ονομάζεται και Λύφι ή Ελλύφι, ανήκει στην οικογένεια των κολοκυνθοειδών και προέρχεται από την Ασία. Είναι μονοετές ποώδες φυτό, έρπων αλλά και αναρριχώμενο εφόσον του προσφερθεί υποστύλωμα. Βγάζει συχνά ελικοειδείς βλαστούς και πιάνεται με μεγάλη ευκολία από οτιδήποτε. Έχει κίτρινα άνθη, ιδιαίτερης καλλωπιστικής αξίας, τα οποία στη συνέχεια σχηματίζουν καρπούς που έχουν το σχήμα και το χρώμα μεγάλου αγγουριού, μισού μέτρου και φέρουν εσωτερικά λευκή ινώδη ουσία στην οποία στηρίζονται τα πολυάριθμα σπέρματα τους. Η ινώδης αυτή ουσία αποτελεί τη λούφα, το σφουγγάρι της στεριάς.\nΛούφα (σφουγγάρι της στεριάς)\nΟ σπόρος της φυτεύεται την άνοιξη, κατά προτίμηση Μάρτιο, σε σπορείο και μεταφυτεύεται στο έδαφος μετά από ένα μήνα, ώστε τα ποσοστά αποτυχίας να ελαχιστοποιηθούν. Μέχρι τέλη Μαΐου η λούφα είναι έτοιμη για κατανάλωση ενώ τον Ιούλιο, όπου ο καρπός της έχει πάρει ένα καφέ σκούρο χρώμα, συλλέγεται και καθαρίζεται για την αξιοποίησή της ως σφουγγάρι. Επειδή η λούφα είναι υποτροπικό φυτό, χρειάζεται ζεστό κλίμα καθώς και μεγάλη ποσότητα νερού. Το νερό βοηθά, επίσης, τον τελευταίο μήνα στον συλλέκτη αφού ο καθαρισμός καθίσταται πιο εύκολος όταν η φλούδα της λούφας δεν είναι ξερή. Μετά τη συλλογή μαζεύονται οι σπόροι από το εσωτερικό της λούφας και διατηρούνται σε ένα γυάλινο, κατά προτίμηση, βάζο και σε δροσερό μέρος για να φυτευτούν τον επόμενο χρόνο. Οι πιο βελτιωμένοι γενετικά σπόροι είναι οι λευκοί. Τέλος, για να επιτευχθεί το άσπρο χρώμα στη λούφα μπορεί να βυθιστεί μέσα σε νερό με χλωρίνη για λίγες ώρες. Αυτή η διαδικασία γίνεται μόνο για αισθητικούς λόγους καθώς η λούφα έχει ήδη απολυμανθεί με φυσικό τρόπο και δεν κινδυνεύει με το πέρας του χρόνου από την είσοδο, σ’ αυτή, βακτηρίων.\nΛούφα και σπέρματα (σπόροι του)\nΗ λούφα χρησιμοποιείται κατά κύριο λόγο ως σφουγγάρι για την απολέπιση του σώματος αλλά και για την κουζίνα. Το εμπρόσθιο μέρος της λούφας μπορεί να αξιοποιηθεί για απολέπιση του προσώπου καθώς είναι πιο απαλό. Όταν ο καρπός της λούφας έχει μέγεθος γύρω στα 10 εκατοστά, θεωρείται βρώσιμος και μπορεί να καταναλωθεί. Οι σπόροι της είναι βρώσιμοι εάν ψηθούν, όπως και τα φύλλα, τα άνθη και οι ρίζες της. Μπορεί να χρησιμοποιηθεί επίσης και στη φαρμακοβιομηχανία για διάφορες ασθένειες, καθώς ενισχύει το ανοσοποιητικό σύστημα. Ακόμη από τις ίνες του κατασκευάζονται λάτεξ, σαπούνια και καλλυντικά.\nΑνδρεόπουλος Κ. 2013. Λούφα, το σφουγγάρι της στεριάς. Φτιάχνω μόνος μου.\nΛιονουδάκης Κ. 2017. Λούφα, το φυτικό σφουγγάρι. Τα μυστικά του κήπου. Χανιά.\nΜανδραγού Ε. 2014. Αυτό είναι το φυτικό σφουγγάρι ή φυσική λούφα. Τρικλοποδιά.\nΜυλωθρίδου Θ. 2017. Λούφα: Το φυτικό σφουγγάρι της στεριάς. LIFE-EVENTS. Θεσσαλονίκη.\nCategory: Εναλλακτικές χρήσεις ειδώνBy votaniki 21 March 2019\nPreviousPrevious post:Το πεύκο του ΚρουστάNextNext post:Του εγγλέζου ο Πρίνος, ο Ιερός Πρίνος


ΕΛΛΗΝΙΣΜΟΣ - ΟΡΘΟΔΟΞΙΑ: Πρέπει να κάνεις σωστά το σταυρό σου. Όταν δεν τον κάνεις σωστά, τα πονηρά πνεύματα όχι μόνο δεν φεύγουν αλλά γελάνε\nΓι’ αυτό και τίποτα πιο ακριβό από το βαπτιστικό σου σταυρό δεν υπάρχει! Εκείνος είναι ευλογημένος στο όνομά σας, και να μην τον δίνετε σε κανέναν άλλον. Δεν κάνει να βγάλετε ούτε για μια στιγμή αυτόν το σταυρό. Ούτε όταν κάνετε μπάνιο, με την αιτιολογία ότι το βρώμικο νερό θα χύνεται πάνω στο σταυρό. Και τι να κάνουμε; Ίσα ίσα το νερό καθαρίζει το σταυρό. Χωρίς αυτόν μπορεί να σας χτυπήσει το κακό! Ούτε κι όταν έχετε συζυγικές επαφές να τον βγάζετε...


ToniaMakeUpDiaries: Dresslink Haul #Part2\nDresslink Haul #Part2\nΌπως σας υποσχέθηκα επέστρεψα με το δεύτερο μέρος των αγορών μου από το ηλεκτρονικό κατάστημα Dresslink, που αφορά στα ρούχα που παρήγγειλα.\nΠρόκειται για δύο μπλουζάκια τύπου off shoulder και τα δύο, τα οποία βρήκα σε πολύ οικονομικές τιμές.\nΜου άρεσαν και τα δύο εξίσου για την ποιότητά τους. Είναι άνετα, δροσερά, ευκολοφόρετα και μου ταίριαξαν πολύ καλά και στο μέγεθος. Βέβαια όταν παραγγέλνω ρούχα από κινέζικα site φροντίζω να παίρνω πάντα ένα μέγεθος μεγαλύτερο από αυτό που φοράω γιατί συνήθως τα μεγέθη τους είναι λιγάκι μικρά,\nΤα μπλουζάκια είναι τα παρακάτω:\nτο μπλουζάκι με τις ρίγες μου κόστισε μόνο 6,76€ και μπορείς κι εσύ να το παραγγείλεις εδώ: http://goo.gl/IvbGjo\nενώ το λευκό top στοίχισε μόλις 3.84€ και θα το βρεις εδώ: http://goo.gl/x74M7D\nΛάτρεψα κυριολεκτικά το μπλε γιατί είναι τόσο αεράτο, δροσερό και θηλυκό που πραγματικά σας το λέω όσοι το είδανε το ζηλέψανε και ζητούσαν να τους πω από που το αγόρασα! Και φυσικά για όσες έχουν κοιλίτσα και δε μπορούν να φορέσουν τα crop top αυτό είναι ιδανικό γιατί καλύβει τα πάντα όμως στην περιοχή της κοιλιάς!\nΤο λευκό τοπ είναι τόσο ρομαντικό και θηλυκό και boho....μπορείς να το φορέσεις από το πρωί ως το βράδυ με σορτς, παντελόνα, ψιλόμεση φούστα ή παντελόνι! Πολύ βολικό δε συμφωνείς;\nΤο μόνο μείον του που παρατήρησα είναι πως με τις κινήσεις των χεριών ανεβαίνουν τα μανίκια στους ώμους. Δε φαίνεται άσχημα αλλά ίσως κάποιες τις ενοχλήσει.\nΑυτές ήταν οι δικές μου επιλογές! Ελπίζω να σας άρεσαν κι εσάς όσο κι εμένα. Ρίξτε κι εσείς μια ματιά εδώ: http://goo.gl/Qp0pDb\nκαι αφήστε μου στα σχόλιά σας τι σας άρεσε κι εσάς και θα θέλατε να παραγγείλετε ή αν έχετε κάποιους ενδοιασμούς σχετικά με τις παραγγελίες σας ελάτε να τις συζητήσουμε.\nΚαι φυσικά αν αποφασίσετε να παραγγείλετε μη ξεχάσετε να κάνετε χρήση των παρακάτω κουπονιών που ισχύουν ως 28/2/2017 και για ως 300 παραγγελίες!!!!\nΠολλά φιλάκια μέχρι το επόμενο post!\nΔέσποινα Δεσποινάκι 26 Ιουλίου 2016 - 5:25 μ.μ.\nπολυ ωραιο ποστ!!!


Ντιντιέ Ντεσάν: Ο «νεροκουβαλητής» που κατέκτησε τον κόσμο -\nΝτιντιέ Ντεσάν: Ο «νεροκουβαλητής» που κατέκτησε τον κόσμο\nΜπορεί να καυχιέται πως είναι στο κλειστό κλαμπ παιχτών που σήκωσε Παγκόσμιο Κύπελλο ως παίκτης και ως τεχνικός, το μεγαλύτερο κατόρθωμα του Ντεσάμπ όμως ήταν πως κατάφερε να πλάσει την Γαλλία όπως ο ίδιος ήθελε.\nΓιώργος Γιαννούλης Twitter 17 Ιουλίου 2018, 17:58\n«Η δουλειά του μέσα στο γήπεδο ήταν καθοριστική, έπαιρνε την μπάλα στον χώρο του κέντρου πιέζοντας τον αντίπαλο με τα εξαιρετικά αποθέματα ενέργειας που είχε ως ποδοσφαιριστής, διοχετεύοντας την μπάλα μπροστά στους επιθετικούς. Ήταν τόσο εύκολο για αυτόν, και για εμάς ένας σημαντικός κρίκος. Έτσι τον είχαμε βαφτίσει «νεροκουβαλητή» γιατί μας «ξελάσπωνε» όλους».\nΑυτά ήταν τα λόγια του Ερίκ Καντονά για τον Ντιντιέ Ντεσάν από την κοινή τους θητεία στην εθνική Γαλλίας και την Μαρσέιγ, όταν ερωτήθηκε για πιο λόγο είχε ψηφίσει τον Ντιντιέ ως ένα από τα πιο σημαντικά στελέχη της Γαλλίας στο Μουντιάλ του 1998.\nΠολλοί θα πουν πως ο Ντιντιέ Ντεσάν δεν πέτυχε κάτι σπουδαίο φέτος, είχε το καλύτερο (και ακριβότερο) ρόστερ στο φετινό Μουντιάλ και πως οποιοσδήποτε στην θέση του θα τα κατάφερνε. Λάθος, ο Ντεσάν μπορεί να μην εντυπωσίασε με το ποδόσφαιρο του από αισθητικής άποψης, αλλά κατάφερε να αφομοιώσει το πνεύμα του και την ηρεμία που τον διακατείχε ως ποδοσφαιριστή στους παίκτες του.\nΚατάφερε να προσαρμόσει το στυλ παιχνιδιού της Γαλλίας ανάλογα με τον εκάστοτε αντίπαλο και στο τέλος έπαιρνε αυτό που ήθελε, την νίκη. Παιχνίδι σταθμός αυτό με το Βέλγιο, ήρεμος, πράος και υποτονικός όπως πάντα, ήξερε από την αρχή πως θα «χτυπήσει». O «νεροκουβαλητής» ήταν πάντα ένα βήμα μπροστά από τον αντίπαλό του και ήξερα πάντα πως θα πετύχει το αποτέλεσμα που ήθελε.\nΑς τα πάρουμε όμως τα πράγματα με τη σειρά. Ναι, οι Γάλλοι είναι Παγκόσμιοι πρωταθλητές και δίκαια και ο Ντεσμαπ μπήκε στο κλειστό κλαμπ των τεχνικών – ποδοσφαιριστών με κατάκτηση Μουντιάλ, αλλά τα πάντα κρίθηκαν στο παιχνίδι με το Βέλγιο. Άλλωστε αν προσέξουμε θα δούμε πως και η Αργεντινή αλλά και η Ουρουγουάη είχαν πανομοιότυπο στυλ παιχνιδιού.\nΟ Ρομπέρτο Μαρτίνεζ επέλεξε μόνο έναν «καθαρό» φουλ μπακ, τον Τόμας Μουνιέρ και το πλήρωσε, όπως το ίδιο έγινε και με τους στόπερ. Οι Τσάντλι και Βερτόχεν δεν μπορούσαν επαρκώς να καλύψουν τα μετόπισθεν ενώ οι Μέρτενς και Ντε Μπρούινε «καθαρίστηκαν» από τα εξαιρετικά κεντρικά χαφ των «μπλε», κάνοντας τον Ματουιντί κυρίαρχο του γηπέδου. Όλο το Μουντιάλ κρίθηκε σε αυτό το παιχνίδι ήταν το ματς – κλειδί αποκλείοντας ποδοσφαιρικά μεγαθήρια έφτασαν στον τελικό με τη Κροατία και πάλι με τον δικό τους τρόπο βγήκαν νικητές.\nΕπέλεξε την δική του ομάδα\nΕίναι φανερό πως αυτή η Γαλλία χτίστηκε καθ εικόνα και καθ ομοίωση του Ντεσάν δίνοντας περισσότερη έμφαση στο κέντρο παρά στην άμυνα. Αν ρίξουμε μία πιο προσεκτική ματιά στο ρόστερ θα δούμε πως δεν επέλεξε αποκλειστικά τους πιο ταλαντούχους αλλά αυτούς που ήταν πιο συνεργάσιμοι μαζί του. Ποιος θυμάται πλέον τον Εβρά και τον Σανιά του πρόσφατου Euro; Ποιος μπορεί να ξεχάσει τον Λούκας Ερνάντες και τον μέχρι χθες άγνωστο Παβάρ.\nΑς δούμε λίγο ότι δεν επέλεξε, τους Μαμαντού Σακό, Μούσα Σισοκό, Ραμπιό, Μαρσιάλ, Λακαζέτ, δεν ήταν τυχαίο. Ήθελε ένα σύνολο με ομοιογένεια και αυτό αποτελεί την δικιά του επανάσταση, ο Ντεσάμπ του παρελθόντος δεν θα άφηνε εκτός ποτέ τον Μπενζεμά, τον Σακχό, τον Ματιέ για κανέναν Κιμπεμπέ, και όμως το έπραξε και δικαιώθηκε.\nΑκόμα και η επιλογή του Ζιρού ήταν σχεδιασμένη, ήξερε πως με την εξυπνάδα του θα μπορούσε να κερδίσει το παραπάνω λεπτό όταν το είχε ανάγκη. Αλλά ήξερε πως είχε και τους Εμπαπέ και Γκριεζμάν με την απίστευτη και αστείρευτη δύναμή τους. Ήθελε πάνω από όλα ομαδικότητα και το πέτυχε.\nΑπελευθέρωσε τον Εμπαπέ\nΜία ακόμα πολύ σημαντική κίνηση του Νρεσάμπ ήταν η «απελευθέρωση» του Εμπαπέ. Είχε καταλάβει πως με το σύστημα του Έμερι στην Παρί Σεν Ζερμέν ο ταλαντούχος πιτσιρικάς δεν μπορούσε να ξεδιπλώσει το ταλέντο του στις άκρες. Απεναντίας του έδωσε ένα ελεύθερο ρόλο όπως παλαιότερα είχε στην Μονακό και αυτό ίσως να περιόρισε τους Γκριεζμάν και Πογκμπά αλλά ποτέ κανείς τους δεν παραπονέθηκε, δείγμα της εμπιστοσύνης τους προς τον προπονητή τους.\nΚλείνοντας να σημειώσω πως ο Ντεσάμπ άλλαξε ολοκληρωτικά τον τρόπο με τον οποίο η Γαλλία αντιμετώπιζε μέχρι σήμερα τα διεθνή τουρνουά. Είναι γνωστό πως οι τρικολόρ έχουν να αντλήσουν παίκτες από μία τεράστια δεξαμενή με ατελείωτο ποδοσφαιρικό ταλέντο. Η επιλογή μόνο εύκολη δεν ήταν, ο Ντεσάν όμως κατάφερε και τους ένωσε όλους όχι μόνο ποδοσφαιρικά αλλά και πολιτισμικά.\nΗ Γαλλία ζει και πάλι εποχές 1998 με τον Ζιντάν τότε να ενώνει και πάλι την χώρα και τον Ντεσάν να σηκώνει το τρόπαιο, τότε μέσα από το γήπεδο, τώρα από την άκρη του γηπέδου σημασία δεν έχει το μέρος αλλά οι ιδέες. Εάν πιστέψεις στις ιδέες σου και το παλέψεις στο τέλος θα δικαιωθείς και ο Ντιντιέ το πίστεψε πολύ και στο τέλος δικαιώθηκε.\nAllez les blues λοιπόν…\n«H Χρυσή Μπάλα πρέπει να πάει στον Μπαπέ»\nΝτεσάν: «Ίδια πάστα παίκτη με τον Μέσι ο Μπαπέ»


Μια Παρουσίαση των πιο Άχρηστων Πτυχίων Πανεπιστημίου στην Ευρώπη\nΑπό stand-up comedy μέχρι μελέτη νομισμάτων, αυτές είναι οι σπουδές που εγγυώνται μακροχρόνια ανεργία.\nεικονογράφηση Alex Jenkins\nΚαθώς πλησιάζουμε ολοένα περισσότερο στην αναπόφευκτη αυτοματοποίηση κάθε δουλειάς, γίνεται όλο και πιο ξεκάθαρο ότι πρακτικά όλα τα πτυχία πανεπιστημίου είναι άχρηστα. Όμως υπάρχει λόγος για αισιοδοξία: ορισμένα πτυχία είναι πιο άχρηστα από άλλα, εγγυημένα θα σου αδειάσουν το πορτοφόλι για μερικά χρόνια και θα σου δώσουν μηδενικές ευκαιρίες να τα αναπληρώσεις.\nΖητήσαμε από τα γραφεία του VICE σε όλη την Ευρώπη να παρουσιάσουν μερικά από τα πιο άχρηστα πτυχία στην ήπειρο.\nStand-Up Comedy (MA).\nΠού μπορείς να το σπουδάσεις;\nΣτο Πανεπιστήμιο του Κεντ.\nΓια πες περισσότερα.\nΈνα μεταπτυχιακό για το stand-up comedy είναι τέλειο για ανθρώπους που πιστεύουν ότι το να λένε συνέχεια πόσο αστείοι είναι, ενώ δεν λένε τίποτα αστείο, είναι απόλυτα αποδεκτή κουβέντα για πρώτο ραντεβού. Το Πανεπιστήμιο του Κεντ είναι το μόνο που προσφέρει ένα πρόγραμμα που περιγράφει ως «μια ζωντανή μορφή λαϊκού θεάτρου». Μέσα σε έναν χρόνο μπορείς να μάθεις πώς να γράφεις δικό σου υλικό και σου προσφέρουν την ευκαιρία να εμφανιστείς μπροστά σε 200 άτομα. Είναι γνωστό ότι οι μάνατζερ στη stand-up comedy κοιτάζουν τα μεταπτυχιακά, όταν κλείνουν κάποιον, έτσι αξίζει να το κάνεις, αν θες να περάσεις 40 χρόνια χωρίς να βγάλεις καθόλου λεφτά.\n– Nana Baah\nΕπιστήμες Βιβλιοθηκών και Πληροφορίας (MA).\nΣτο Πανεπιστήμιο του Βελιγραδίου.\nΓια πες περισσότερα\nΣίγουρα πολλοί νεαροί Σέρβοι αγαπάνε τα βιβλία και θα ήθελαν να περάσουν τρία χρόνια στο πανεπιστήμιο του Βελιγραδίου σπουδάζοντας Επιστήμες Βιβλιοθηκών και Πληροφορίας, για να μάθουν πώς να διοικούν μια βιβλιοθήκη. Αλλά στην πραγματικότητα, ελάχιστες βιβλιοθήκες υπάρχουν ακόμη στη Σερβία και αν και όλες υποχρηματοδοτούνται, έχουν παραδόξως πολύ προσωπικό. Αυτή η ασυνέπεια προκύπτει, επειδή ο βασικός τρόπος να πάρεις μια τέτοια θέση είναι να είσαι είτε γνωστό μέλος του κυβερνώντος κόμματος ή να ξέρεις κάποιο μέλος, καθώς οι βιβλιοθήκες υπάγονται στις τοπικές κυβερνήσεις. Αν έχεις τέτοιες άκρες, τι το χρειάζεσαι το πτυχίο;\n– Mihailo Tesic\nΠολιτικοί στο Κυνήγι των Likes\nΣτο Πανεπιστήμιο Τεχνών Codarts, στο Ρότερνταμ.\nΟι Νέοι Έλληνες Μιλούν για τα Πτυχία που δεν Χρησιμοποιήσαν Ποτέ\nΣτο Codarts, μπορείς να ειδικευτείς σε όλα τα κλασικά κόλπα του τσίρκου – από ζογκλερικά μέχρι σχοινοβασία. Αλλά όσο και αν προσπαθείς, δεν μπορείς να αγνοήσεις την κοινά αποδεκτή θλιβερή αλήθεια: το τσίρκο πεθαίνει. Δεν είναι αυτό που ήταν. Για παράδειγμα, πολλές χώρες έχουν απαγορεύσει –ή βρίσκονται σε διαδικασίες απαγόρευσης– τη συμμετοχή άγριων ζώων. Όμως τι να πας να κάνεις στο τσίρκο, αν δεν ελπίζεις να δεις μια τίγρη να παίρνει ανάποδες και την εκδίκηση που δικαιούται; Επίσης, χάρη στην πρόοδο της τεχνολογίας στο VR Gaming, τα παιδιά σήμερα δεν εντυπωσιάζονται εύκολα – έτσι, έχεις μικρές πιθανότητες ακόμη και να σε πάρουν να κάνεις ζογκλερικά ως κλόουν στα γενέθλια της ανιψιάς σου.\n– Lisa Lotens\nPerformance Design (MA).\nΣτο Πανεπιστήμιο του Ροσκίλντε.\nΧρήσιμες Συμβουλές για το Πανεπιστήμιο από έναν 75χρονο που Έχει Πάρει 30 Πτυχία\nΦαντάσου τι θα γινόταν, αν ένας διευθυντής φεστιβάλ, ένας επιχειρηματίας και ένας οργανωτής γάμων συναντιούνταν σε ένα μπαρ, μεθούσαν και έκαναν τρίο. Το επιστημονικό θαύμα που θα προέκυπτε από αυτή την τριπλή ανταλλαγή DNA θα σπούδαζε performance design. Από το 2004, το Πανεπιστήμιο του Ροσκίλντε προσφέρει στους φοιτητές τη δυνατότητα να ενισχύσουν τα βιογραφικά τους με δεξιότητες όπως «ανάλυση, ανάπτυξη και διαχείριση εκδηλώσεων για φεστιβάλ και συνέδρια». Αλλά η δανέζικη σκηνή εκδηλώσεων είναι ανταγωνιστική και μπορεί να απασχολήσει συγκεκριμένο αριθμό διευθυντών φεστιβάλ και stage directors.\nΤα τελευταία χρόνια, πολλοί απόφοιτοι Performance Design προσπαθούν να βρουν δουλειά μετά το πανεπιστήμιο – και αυτό είναι εν μέρει λόγος που το τμήμα που προσφέρει το εν λόγων αντικείμενο έχει υποστεί περικοπές στη χρηματοδότηση. Από τους απόφοιτους που μπόρεσαν να βρουν δουλειά, πολύ λίγοι δουλεύουν σε τομείς που έχουν κάποια σχέση με το performance, το design ή την οργάνωση εκδηλώσεων. Ίσως επειδή η θεωρία δεν προετοιμάζει έναν φοιτητή για την πραγματικότητα; Ίσως επειδή δεν χρειάζεσαι πτυχίο, για να οργανώσεις μια εκδήλωση; Ή ίσως επειδή, όπως έμαθα όταν σπούδαζα performance design, επειδή το πτυχίο είναι περισσότερο διασκεδαστικό, παρά χρήσιμο με κάποιον πρακτικό τρόπο;\n– Kristian Ejleb æk Nielsen\nΣτο Πανεπιστήμιο της Βιέννης.\nΗ νομισματολογία είναι η μελέτη αρχαίων χρυσών και ασημένιων νομισμάτων και σύγχρονων χαρτονομισμάτων. Ένα παράδειγμα γιατί είναι άσκοπο: ρίξε μια ματιά σε τσέπες και πορτοφόλι αυτήν τη στιγμή. Μάλλον δεν θα βρεις καθόλου μετρητά, επειδή το 2018 πληρώνεις τα πάντα με κάρτα ή με το κινητό σου ή με Paypal ή οτιδήποτε που δεν είναι χειροπιαστό νόμισμα.\nΠέντε Περιπτώσεις Αθεόφοβων Εργαζόμενων με Πλαστά Πτυχία στην Ελλάδα\nΑυτό δεν πρόκειται να αλλάξει σύντομα. Μάλιστα, στο τέλος -όταν όλοι καταλάβουμε τι είναι τα κρυπτονομίσματα– το bitcoin μάλλον θα αντικαταστήσει τραπεζικές πληρωμές και πληρωμές με κάρτες τελείως, όπως το streaming σκότωσε το CD. Έτσι, η ερευνητική βάση που μπορεί να προσφέρει το Πανεπιστήμιο της Βιέννης στους νομισματολόγους θα περιοριστεί τρομερά, αν δεν εξαφανιστεί τελείως. Αν περιμένεις να βγάλεις λεφτά από τη νομισματολογία, καλύτερα να ψάξεις αλλού.\n– Thomas Vorreyer\nΕπιστήμη και Πολιτισμός των Άλπεων (BA).\nΣτο Πανεπιστήμιο του Μιλάνου.\nΓια πες περισσότερα .\nΑπό επιστήμες εδάφους μέχρι δενδρικές καλλιέργειες και προστασία φυτών, τα μαθήματα του προγράμματος αυτού μοιάζουν εμπνευσμένα από επεισόδιο του Yogi Bear. Αν και το πτυχίο προσφέρεται από το Πανεπιστήμιο του Μιλάνου, τα μαθήματα γίνονται όπως αρμόζει στο Έντολο – μια μικρή πόλη στις αλπικές πλαγιές του όρους Ανταμέλο.\nΜαθήματα Ζωής από Έναν «Αιώνιο» Φοιτητή που Δεν Λέει να Πάρει Πτυχίο Εδώ και 11 Χρόνια\nΟι απόφοιτοι μπορούν να δουλέψουν σε τοπικούς οργανισμούς, μουσεία, εθνικούς δρυμούς και προστατευμένες περιοχές των Άλπεων – και πουθενά αλλού στον κόσμο, προφανώς. Καλή τύχη.\n– Giulia Fornetti\nΠολιτικές Επιστήμες (BA).\nΣτο Πανεπιστήμιο της Βαρσοβίας.\nΞέρω ότι είναι τολμηρός ισχυρισμός το ότι η πλήρης κατανόηση των μηχανισμών της πολιτικής είναι άχρηστη δεξιότητα, αλλά ακούστε με με λιγάκι: Τα τελευταία τρία χρόνια, έχει γίνει προφανές ότι το να είσαι επιτυχημένος στην πολωνική πολιτική δεν απαιτεί ούτε εμπειρία, ούτε πολιτικό know-how. Το μόνο που χρειάζεσαι είναι ένστικτο και την προθυμία να γίνεις φουλ λαϊκιστής – μια έμφυτη ικανότητα, που δεν μαθαίνεται στο Πανεπιστήμιο της Βαρσοβίας.\nΤι Μπορείς να Κάνεις με ένα Πτυχίο στη Σεξολογία\nΓια παράδειγμα, το 2015, όταν ανήλθε στην εξουσία το δεξιό κόμμα Νόμος και Δικαιοσύνη, ο Paweł Kukiz, ένας πρώην punk χωρίς πολιτική πείρα, ήρθε τρίτος στις πολωνικές προεδρικές εκλογές, με τη στήριξη του 20% των ψηφοφόρων. Το κατάφερα χάρη σε λαϊκιστικά σλόγκαν για την καταστροφή του συστήματος και αργότερα ίδρυσε το δικό του ακροδεξιό κόμμα, το Kukiz ’15. Για ένα διάστημα, ο πολωνός ράπερ Liroy (Piotr Marzec το κανονικό του όνομα) και φημολογούμενα παραγωγός πορνό, ήταν βουλευτής του κόμματος του Kukiz.\nΥπάρχουν επίσης στατιστικά στοιχεία ότι οι πολιτικές επιστήμες είναι από τους χειρότερους τρόπους να ξοδέψει τα λεφτά που μάζευες για το πανεπιστήμιο. Σύμφωνα με μια μελέτη του ειδησεογραφικού οργανισμού NaTemat, υπήρχε μόνο μία θέση εργασίας για κάθε 150 απόφοιτους πολιτικών επιστημών στην Πολωνία. Αξίζει να σημειώσουμε ότι ο Pawe ł Kukiz και ο Piotr Liroy-Marzec δεν έχουν καμία ανώτερη μόρφωση, πόσο μάλλον πτυχίο πολιτικών επιστημών. Έτσι ίσως ο σωστός τρόπος να ασχοληθείς με την πολιτική είναι να αποφύγεις τελείως το πανεπιστήμιο, να γίνεις μάγος, να γίνεις διάσημος και να κατακτήσεις τον κόσμος. Άλλωστε, έχουμε 2018.\n– Pawel Mączewski\nΕιρήνη, Ασφάλεια και Ανάπτυξη (MA).\nΠου μπορείς να το σπουδάσεις;\nΣτο Πανεπιστήμιο της Κοΐμπρα.\nΣύμφωνοι, ο κόσμος καίγεται και πλησιάζει ολοένα στο πυρηνικό ολοκαύτωμα, αλλά, αλήθεια, πιστεύεις ότι θα λύσεις το πρόβλημα; Σύμφωνα με το Πανεπιστήμιο της Κοΐμπρα, αυτό το μεταπτυχιακό έχει στόχο να βαθύνει την εννοιολογική και θεωρητική γνώση για θέματα ειρήνης, ασφάλειας, ανάπτυξης και ανθρωπισμού. Αλλά το Πανεπιστήμιο δεν είναι και τόσο σαφές για τις επαγγελματικές επιλογές που έχουν οι απόφοιτοι. Αν σου διδάσκει πώς να φτιάξεις ένα καταφύγιο για το τέλος του κόσμου, τότε ίσως σκεφτώ ξανά τη θέση του στη λίστα.\n– Madalena Maltez\nAngel Saft: Το Πρόσωπο Πίσω από τα Αγαπημένα σου Κλιπ της Rap Σκηνής\nΑντλία Βενζίνης, Κρεμάστρα, Βέσπα - Κάποιοι στην Ελλάδα «Χτυπάνε» Tattoo Αγαπημένα τους Αντικείμενα\nΟ «Εξωγήινος» Richie Hawtin, ο DJ που Ζήτησε Εσώρουχα και Άλλες Ιστορίες του Lorenzo από τα Techniques


Donedeals - 39€ Από 129€ (-70%) Για Εντυπωσιακό Φυσικό Μπούστο Χωρίς Επεμβάσεις, Με Την Επαναστατική Δημοφιλή Συσκευή U-Breast Που Προσφέρει Φυσική Ενίσχυση Στήθους, Ανώδυνα Και Θεαματικά Με Ειδικές Ασκήσεις Ηλεκτροδιέγερσης Και Με Δωρεαν Πανελλαδική Αποστολή Στο Χώρο Σας Από Την 500 Cosmetics. - Όλα Τα Deals, Προσφορές, Κουπόνια\nΓια να το αγοράσεις με έκπτωση 70% στην τιμή των €39,00 θα ανακατευθυνθείς στη σελίδα του deal site Donedeals! Όλες οι προσφορές τα deals και κουπόνια από το deal site Donedeals στην καλυτερη τιμή μόνο εδώ!\nΚατηγορία: Προϊόντα Tags: Madrid, products, Αθήνα Brands: Donedeals.\nΔες περισσότερες λεπτομέρειες για 39€ από 129€ (-70%) για εντυπωσιακό φυσικό μπούστο χωρίς επεμβάσεις, με την επαναστατική δ… και τους τρόπους πληρωμής για να το αγοράσεις στην ιστοσελίδα του dealsite Donedeals!\nΌλες οι προσφορές, deals, κουπόνια με εκπτώσεις έως 90% μόνο εδώ! Εδώ θα βρεις όλες τις προσφορές και τα deals από το deal site Donedeals στην καλυτερη τιμή! Αυτή η προσφορά έχει έκπτωση 70%! Για να δεις περισσότερες λεπτομέρειες και να το αγοράσεις στην τιμή των €39,00 θα μεταβείς στη σελίδα του deal site Donedeals!\nΗ προσφορα που βλεπεις ανηκει στην κατηγορια Προϊόντα Deal για την πολη Αθήνα . Οι συμμετοχες που εχει μεχρι τωρα ειναι 3 . Πατωντας στο κοκκινο κουμπι -ΔΕΣ ΤΗΝ ΠΡΟΣΦΟΡΑ- μπορεις να το αγορασεις απο την ιστοσελιδα Donedeals\nΈνα ανδρικό ρολόι της U.S. Polo Assn. με συνθετικό λουράκι σε καφέ χρώμα και με μπλε καντράν, με διάμετρο 40mm και με άμ ...\n29.90€ από 45€ για μηνιαίους φακούς επαφής Air Optix Hydroglyde νέας γενιάς με πολύ υψηλή διαπερατότητα σε οξυγόνο σε κο ...\nΒρισκεστε εδω: Αρχικη » Προσφορες » DEALS » Προϊόντα » 39€ από 129€ (-70%) για εντυπωσιακό φυσικό μπούστο χωρίς επεμβάσεις, με την επαναστατική δημοφιλή συσκευή U-Breast που προσφέρει φυσική ενίσχυση στήθους, ανώδυνα και θεαματικά με ειδικές ασκήσεις ηλεκτροδιέγερσης και με ΔΩΡΕΑΝ πανελλαδική αποστολή στο χώρο σας από την 500 Cosmetics.


Standard Τετράκλινα Δωμάτια GALINI HOTEL\nΤο Ξενοδοχείο "Γαλήνη" διαθέτει 69 πολύ άνετα και ήσυχα δίκλινα, τρίκλινα και τετράκλινα δωμάτια, που διαθέτουν όλες τις σύγχρονες ανέσεις, ηχομόνωση και έχουν θαυμάσια θέα στο βουνό και στη θάλασσα.\nΌλα τα δωμάτια διαθέτουν τα απαραίτητα έπιπλα και είναι όμορφα σχεδιασμένα και διακοσμημένα έτσι ώστε να σας προσφέρουν απόλυτη ικανοποίηση και ευχαρίστηση.\nΤα δωμάτια διαθέτουν μεγάλα κανονικά κρεββάτια, κλιματισμό, τηλεόραση, ψυγείο, mini bar, μπαλκόνι με έπιπλα εξωτερικού χώρου και θέα στο βουνό και στη θάλασσα, καθώς και δωρεάν wi-fi.\nΚάποια από τα δωμάτια στις τουαλέτες έχουν μπάνιο και άλλα ντουζιέρα. Επίσης παρέχεται καθημερινή αλλαγή πετσετών.\nΤο προσωπικό είναι άριστα εκπαιδευμένο, με καλούς τρόπους και διακριτικότητα και θα σας προσφέρει τις υπηρεσίες του ξενοδοχείου, για την δική σας άνεση και διευκόλυνση.\nΑν έχετε ερωτήσεις η απορίες σχετικά με την διαμονή σας κοντά μας και τις υπηρεσίες που προσφέρουμε, μην διστάσετε να επικοινωνήσετε μαζί μας.\nΘα χαρούμε να σας φιλοξενήσουμε για να σας προσφέρουμε ευχάριστες\nκαι αξέχαστες στιγμές στις διακοπές σας.\nΜπαλκόνι με θέα στον κήπο και στη θάλασσα\nSTANDARD ΤΡΙΚΛΙΝΑ ΔΩΜΑΤΙΑ\nSTANDARD ΤΕΤΡΑΚΛΙΝΑ ΔΩΜΑΤΙΑ\nΡΕΣΕΨΙΟΝ, ΣΑΛΟΝΙ & ΜΠΑΡ\nΠΡΩΪΝΟ ΑΠΟ ΜΠΟΥΦΕ\nΚΑΘΙΣΤΙΚΟ ΜΕ ΤΡΑΠΕΖΙ SNOOKER\nΦΙΛΟΞΕΝΙΑ ΓΚΡΟΥΠ ΠΑΡΑΘΕΡΙΣΤΩΝ\nΕΥΚΟΛΗ ΠΡΟΣΒΑΣΗ ΓΙΑ ΑΜΕΑ\nΕΞΑΙΡΕΤΙΚΗ ΘΕΑ ΑΠΟ ΨΗΛΑ\nΚΗΠΟΣ ΚΑΤΩ ΑΠΟ ΤΑ ΠΕΥΚΑ\nΠΑΙΧΝΙΔΙΑ ΣΤΑ ΠΕΥΚΑ\nΙΔΙΩΤΙΚΟΣ ΧΩΡΟΣ ΠΑΡΚΙΝΓΚ\nΔΩΡΕΑΝ ΕΛΕΥΘΕΡΟ ΙΝΤΕΡΝΕΤ\nΕΡΜΑΡΙΑ & ΦΥΛΑΞΗ ΑΠΟΣΚΕΥΩΝ


Λαύριο-ΠΑΟΚ 64-77: Πρώτη εκτός έδρας νίκη με σούπερ Γκος! - Onsports.gr\nOnsports team\t08 Δεκεμβρίου 2018, 17:26\nΛαύριο-ΠΑΟΚ 64-77: Πρώτη εκτός έδρας νίκη με σούπερ Γκος!\nΟ Φιλ Γκος ήταν σε... τρελά κέφια κι ο ΠΑΟΚ πανηγύρισε στο Λαύριο την πρώτη εκτός έδρας νίκη στη Basket League.\nΜετά από τρεις ήττες μακριά από το «σπίτι» του, η ομάδα της Θεσσαλονίκης έκανε... σεφτέ στα «διπλά», καθώς επικράτησε 77-64 του Λαυρίου. Μεγάλος πρωταγωνιστής φυσικά ήταν ο Γκος, ο οποίος τελείωσε το ματς με 25 πόντους (8/13 σουτ) και 5 κλεψίματα!\nΟι φιλοξενούμενοι έκαναν ένα τρομερό ξεκίνημα και προηγήθηκαν με 14-0, αναγκάζοντας τους γηπεδούχους να μείνουν δίχως σκορ για 6 λεπτά! Είναι χαρακτηριστικό ότι το Λαύριο είχε 2/14 σουτ και 7 λάθη στην πρώτη περίοδο. Αυτός που ανέλαβε να... αφυπνίσει την ομάδα του Χρήστου Σερέλη, ήταν ο Ντορόν Λαμπ, ο οποίος έδωσε μια τρομερή μονομαχία με τον Γκος. Ο Αμερικανός γκαρντ βοήθησε το Λαύριο να ανεβάσει την παραγωγικότητα και σταδιακά να «ροκανίσει» τη διαφορά! Με τον ρυθμό να ανεβαίνει η ομάδα της Αττικής έκλεισε το πρώτο μέρος στο -2 (38-40), κάτι που είχε να συμβεί από το αρχικό 0-2!\nΌσοι περίμεναν ντέρμπι στο δεύτερο ημίχρονο διαψεύστηκαν καθώς ο ΠΑΟΚ μπήκε αποφασισμένος να «καθαρίσει» το ματς! Οι παίκτες του Ηλία Παπαθεοδώρου ξεκίνησαν με σερί 9-0 και στη μεγαλύτερη διάρκεια κράτησαν με άνεση μια διαφορά κοντρά στους 10 πόντους, για να επικρατήσουν τελικά με +13.\n20 λεπτά πριν Καντζιλιέρης: «Ιδιαίτερα αισθητή η απουσία της Καλαμπάκου»\n51 λεπτά πριν Sana: Οι Αμερικανοί στρατιώτες κατέστρεψαν βάση πριν αποχωρήσουν από τη Συρία


GNTM 4 - highlights πρεμιέρας: Οι παλιοί παίκτες, τα φρέσκα πρόσωπα και τα ξεσπάσματα - TV24 - Youweekly\nGNTM 4 - highlights πρεμιέρας: Οι παλιοί παίκτες, τα φρέσκα πρόσωπα και τα ξεσπάσματα\nΌσα είδαμε χθες 12/9\nTV24 13.09.2021 07:45\nΤο GNTM 4 επέστρεψε και πάλι στους τηλεοπτικούς μας δέκτες μέσα από την συχνότητα του Star. Μπορεί η Βίκυ Καγιά από φέτος να μην είναι πλέον μαζί με τους υπόλοιπους κριτές όμως στην παρέα μπήκε η Ισμήνη Παπαβλασοπούλου.\nΠιο συγκεκριμένα, ο Γιώργος Καράβας υποδέχτηκε και παλιούς παίκτες όπου ανέφερε στους τηλεθεατές πως οι συγκεκριμένοι παίκτες πλέον έχουν ξεκινήσει την δική τους καριέρα και το δικό τους ταξίδι στον χώρο του μόντελινγκ.\nΜπορεί να είναι ακόμη η αρχή αλλά αυτή τη φορά ποιος θα είναι ο παίκτης ο οποίος θα πάρει τα τελικά "Ναι" προκειμένου να κερδίσει το έπαθλο;\nΑναλυτικά τα 12/9 highlights του GNTM 4\nΠαίκτης που είχε "κοπεί" δοκίμασε και φέτος την τύχη του\nΜπράτης: «Δεν μοιάζει στην Ζέτα Μακρυπούλια;»\nΌπως είδαμε από τα πρώτα κιόλας λεπτά του επεισοδίου το πλατό με τις οντισιόν είναι αρκετά ανανεωμένο όπως και η κριτική επιτροπή.\nΟ cheerleader Κωνσταντίνος που έκλεψε τις εντυπώσεις από τα πρώτα κιόλας λεπτά\nΈνας που έκλεψε τις εντυπώσεις από τα πρώτα κιόλας λεπτά ήταν ο cheerleader Κωνσταντίνος που είναι πρωταθλητής στο debate! Ο Κωνσταντίνος, ο οποίος δήλωσε cheerleader, περπάτησε μπροστά από τους κριτές. Τελικά πέρασε με τέσσερα ναι.\nΗ yoga instructor που "τρέλανε" τους κριτές\nΜέχρι στιγμής μπορεί να μην έχουμε δει όλους τους υποψήφιους όμως το μόνο σίγουρο είναι ότι οι οντισιόν έχουν "πάρει φωτιά" από τα πρώτα κιόλας λεπτά μιας και οι επιλογές φέτος πρόκειται να είναι πολλά υποσχόμενες.\nΠιο συγκεκριμένα μια παίκτρια η οποία "κέντρισε" το ενδιαφέρον των κριτών με το που μπήκε ήταν και της yoga instructor Σαββίνας καθώς έμειναν κυριολεκτικά με το στόμα ανοιχτό.\nΌπως φάνηκε από τις αντιδράσεις των κριτών η Σαββίνα αναμφίβολα έχει όλο το πακέτο προκειμένου να μπει στο σπίτι για να φτάσει στον τελικό στόχο που είναι το έπαθλο. Μέχρι τότε όμως μείνετε συντονισμένοι καθώς οι ανατροπές θα είναι πολλές!\nΞέσπασε ο Δημήτρης Σκουλός - «Πιστεύω ότι δεν σ’ αρέσει το μόντελινγκ, αλλά...»\nΠιο συγκεκριμένα, η Ειρήνη Τσέλιου η οποία είναι 18 ετών, αποφάσισε να δοκιμάσει την τύχη της μας και όπως ανέφερε η ίδια δεν έχει καμία εμπειρία στον χώρο του modelling, το μόνο που κάνει είναι να βγάζει φωτογραφίες για το Instagram.\nΗ ίδια ανέφερε χαρακτηριστικά: «Πιστεύω ότι το GNTM μπορεί να μου ανοίξει πολλές πόρτες για δουλειά και είναι μια δουλειά που δεν θα βαριέμαι να την κάνω. Έχω τα προσόντα, μόνο το ύψος δεν έχω. Όλα τα υπόλοιπα υπερτερούν».\nΑπό την άλλη ο Δημήτρης Σκουλός της απάντησε φανερά εκνευρισμένος: «Εγώ πιστεύω ότι δεν σ’ αρέσει η μόδα, σου αρέσει όλη αυτή η δημοσιότητα και η λάμψη».\nΟ Γιάννης Μπούτος ο οποίος είναι 21, ήρθε στις οντισιόν προκειμένου να δοκιμάσει κάτι το οποίο ήθελε.\nΠιο συγκεκριμένα, αποκάλυψε πως σπουδάζει θεολογία αλλά δεν είναι κάτι το οποίο όντως του αρέσει. Όπως είναι λογικό οι κριτές τον ρώτησαν διάφορα πράγματα κυρίως για την μόδα. Μπορεί οι κριτές να τον έπιασαν "αδιάβαστο" όμως ήταν κάτι που τους κέντρισε και πάλι το ενδιαφέρον.\nΈτσι, ο ίδιος άρπαξε την ευκαιρία μιας και του είπαν πως είναι ιδιαίτερα επικοινωνιακός και κάπως έτσι πέρασε στην επόμενη φάση με 4 "ναι" από την κριτική επιτροπή του GNTM.\nΗ παίκτρια που πέρασε από 40 κύματα - Τα τατουάζ της δίχασαν τους κριτές\nΗ Ζωή Αμπουκέινας ήρθε στις auditions με κύριο στόχο να αποδείξει ότι και τα κορίτσια με τατουάζ μπορούν να τα καταφέρουν στον χώρο της μόδας.\nΟ Παναγιώτης και οι σαγιονάρες που "έκλεψαν" την παράσταση\nΗ οντισιόν του Παναγιώτη δεν έμεινε απαρατήρητη καθώς από την αρχή κιόλας έδειξε πως είναι "τρελάκιας". Μάλιστα, εντύπωση έκανε και το γεγονός πως όταν εμφανίστηκε με το μαγιό η σαγιονάρα "έκλεψε" την παράσταση.\nΜπράτης: «Δεν μου αρέσει που μπήκες τόσο άνετα λες και...»\nΣτις οντισιόν είδαμε και τον Ιάσονα Λάιο ο οποίος είναι μοντέλο και δουλεύει ήδη εφτά χρόνια στο χώρο του μόντελινγκ. Ο ίδιος, απόφάσισε να πάει στο GNTM διότι θεωρεί ότι έχει να του δώσει πολλά πράγματα.\nΜάλιστα, ο Δημήτρης Σκουλός η Ζενεβιέβ Μαζαρί αλλά και ο Γιώργος Καράβας έμειναν άφωνοι, καθώς τον γνωρίζουν πολύ καλά. Από την άλλη όμως ο Άγγελος Μπράτης αντέδρασε διαφορετικά καθώς δεν εντυπωσιάστηκε και του την… είπε: Δεν μου αρέσει που μπήκες τόσο άνετα λες και όλοι σε ξέρουν».\n«Έχεις πολύ εμπειρία. Δεν πιστεύεις ότι αυτό είναι άδικο για τα άλλα παιδιά που δεν έχουν εμπειρία;», ρώτησε ο Άγγελος Μπράτης, με τον Ιάσονα να μην συμφωνεί με αυτό.\nΖενεβιέβ Μαζαρί: «Εννοείται πως η Βίκυ Καγιά λείπει από το GNTM, αλλά....»


This is Classic: Επικίνδυνες Σχέσεις (1988) | reel.gr\nThis is Classic: Επικίνδυνες Σχέσεις (1988)\nΥποδεχθείτε το παιχνίδι του έρωτα,της ίντριγκας,της δολοπλοκίας και της εξαπάτησης στην προεπαναστατική Γαλλία\nΓΡΑΦΕΙ Αχιλλέας Βασιλείου\t12 Δεκεμβρίου 2014\n1988: Λίγο πριν την έλευση της δεκαετίας του ’90, ο Stephen Frears ενώνει τις δυνάμεις του με τον σεναριογράφο Christopher Hampton ο οποίος είχε διασκευάσει για το Θέατρο το γραμμένο σε μορφή ανταλλαγής επιστολών βιβλίο του Choderlos De Laclos, »Les Liaisons Dangereuses». O Hampton γράφει το κινηματογραφικό σενάριο, ο Frears παίρνει θέση πίσω από την κάμερα και οι Glenn Close–John Malkovich–Michelle Pfeiffer στους πρώτους ρόλους. Κυρίες και Κύριοι, υποδεχθείτε το παιχνίδι του έρωτα, της ίντριγκας,της δολοπλοκίας και της εξαπάτησης στην προεπαναστατική Γαλλία και την τάση της αριστοκρατίας για σκάνδαλα και διαφθορά, δηλαδή τις «Επικίνδυνες Σχέσεις» (Dangerous Liaisons) .\nΣτους κύκλους της Αριστοκρατίας η Μαρκησία Ντε Μερτέιγ (Glenn Close) είναι μια δημοφιλής περσόνα, που φημίζεται για τις αξίες της και τις συμβουλές της. Στην πραγματικότητα όμως είναι μια αυθεντία στην συνωμοσία και έχει τελειοποιήσει την τέχνη της ίντριγκας. Μαζί με το υποχείριο της και πρώην εραστή της υποκόμη ντε Βαλμόν (John Malkovich) ,θα καταστρώσουν ένα σχέδιο για να εκδικηθούν τον πρώην σύζυγο της Μαρκησίας, αποπλανώντας την μέλλουσα παρθένα σύζυγο του (Uma Thurman). O Βαλμόν,θεωρώντας εύκολη την αποστολή θα κάνει το παιχνίδι ακόμα πιο σκληρό και θα στοιχηματίσει με την Μερτέιγ οτι μπορεί να να αποπλανήσει την Μαντάμ ντε Τρουβέλ, γνωστή για τις ενάρετες πεποιθήσεις της και για την αρετή της. Όλα αυτά υπό έναν όρο: Όταν ολοκληρωθεί η αποστολή,η Μαρκησία και ο υποκόμης θα περάσουν μια νύχτα μαζί. Η Μαρκησία θα δεχθεί αλλά θα απαιτήσει γραπτές αποδείξεις, που θα επισφραγίζουν την μεγάλη δολοπλοκία τους.\nΗ ταινία ανοίγει με τους δύο μεγάλους ηθοποιούς την Glenn Close και τον John Malkovich σε παράλληλο μοντάζ, στην πρωινή τους ρουτίνα να ντύνονται και να μακιγιάρονται προκειμένου να κάνουν την μεγάλη τους είσοδο. Και την κάνουν προιδεάζοντας οτι αυτό που θα ακολουθήσει θα είναι κάτι »μεγάλο». Οι masters of seduction βρίσκονται στην καλύτερη τους φόρμα. Οι ίντριγκες τους θα αρχίσουν να ξετυλίγονται μπροστά στα μάτια μας, και ακόμα πιο θαυμαστή είναι η χαρά που αισθάνονται όταν τις δημιουργούν. Ο Stephen Frears ξεκινάει την ταινία με μακρινά πλάνα των ηθοποιών και καθώς η ταινία και οι δολοπλοκίες αρχίζουν να παίρνουν «μορφή», η κάμερα του αρχίζει να πλησιάζει τα πρόσωπα με εξαιρετικά γκρό πλαν στα πρόσωπα των θυτών και των θυμάτων. Το παγωμένο πρόσωπο της Glenn Close που εναλλάσσει μορφές και διαθέσεις μέσα σε δευτερόλεπτα, το πρόσωπο-μαριονέτα του John Malkovich και το διάφανο δέρμα της Michelle Pfeiffer γίνονται αντικείμενα λατρείας της κάμερας και του φωτογράφου Philippe Rousselot. Η δουλειά στα κοστούμια,στα σκηνικά και στην μουσική (George Fenton) αγγίζει τον περφεξιονισμό.Όμως η μεγάλη δύναμη της ταινίας είναι οι ερμηνείες και το σενάριο του Hampton.\nΣαν ένα μεγάλο έργο τέχνης,που αφήνει την ιστορία του να μιλήσει γι’αυτό και όχι μόνο την εικόνα του, οι »Επικίνδυνες Σχέσεις» είναι μια ταινία με αριστουργηματικό σενάριο. Οι διάλογοι των πρωταγωνιστών είναι ένα εξουθενωτικό παιχνίδι ping pong που στο τέλος περιμένουμε το match point. Την παράσταση κλέβει με ευκολία η Glenn Close,στον καλύτερο ρόλο της καριέρας της (μαζί με την Ολέθρια Σχέση), η οποία φορώντας τα κοστούμια της μεταμορφώθηκε στην ραδιούργα Μαρκησία με τόση ευκολία που ως θεατές νοιώθουμε οτι γεννήθηκε για να ερμηνεύσει τον συγκεκριμένο ρόλο. Οι ατάκες που της δίνει το σενάριο-Ι ‘ve allways Known that i was born to dominate your sex, and revenge my own-είναι όλος ο χαρακτήρας της. Από την άλλη πλευρά οι John Malkovich και Michelle Pfeiiffer αποτελούν τα ιδανικά θύματα της δολοπλοκίας, και νοιώθουν άνετα μέσα στην γυάλα με το νερό που τους έχει τοποθετήσει η Close, προκειμένου την κατάλληλη στιγμή να την σπάσει κηρύσσοντας τον πόλεμο ακόμα και στον συμπαίκτη της.\nΗ κοινωνική θέση και πως αυτή ορίζεται μέσα από την καταγωγή, η ξενάγηση στα μπουντουάρ και στα σαλόνια της αριστοκρατίας όπου κυριαρχεί η κομψότητα μαζί με την κακοβουλία, η ματαιοδοξία και η ευτυχία που ποτέ δεν συμβιβάζονται, όλα αυτά είναι οι «Επικίνδυνες Σχέσεις». Μια πολυτελέστατη κινηματογραφική ματιά πάνω στην λαγνεία,την προδοσία και τις ενοχές που δημιούργησε ένα μεγάλο παρακμιακό δράμα. Το φινάλε της ταινίας αποτελεί την πεμπτουσία της κατάβασης στην κόλαση της ψυχής και στην κοινωνική διαπομπή.\nΥποψήφιο για 7 Όσκαρ, συμπεριλαμβανομένου και της καλύτερης ταινίας,κέρδισε δικαιωματικά αυτά του διασκευασμένου σεναρίου,των κοστουμιών και των σκηνικών. Η Glenn Close έχασε το Oscar από την Cher στο »Moonstruck» αλλά ο ρόλος της και η ερμηνεία της στην ταινία έχει μείνει στην κινηματογραφική ιστορία.\nΤαινία που σε ακολουθεί για το υπόλοιπο της-σινεφίλ-ζωής σου,το »Dangerous Liaisons» αποτελεί την αγαπημένη ταινία πολλών θεατών διότι κατάφερε να αποδώσει τα σημαντικότερα κεφάλαια της ζωής (αγάπη, έρωτας, sex, αποπλάνηση, προδοσία, θάνατος από έρωτα) στην πραγματική και αρχέγονη μορφή τους, γεμάτα όμως πολυτέλεια και γοητεία.\nIt’s beyond our control….\nSean Penn εναντίον Javier Bardem στο νέο «Taken»\nΓΡΑΦΕΙ Συντακτική ομάδα του Reel.gr\t- Δεκ 12, 2014\nΓΡΑΦΕΙ Δημήτρης Ασπρολούπος\t- Δεκ 12, 2014


Έφυγε από τη ζωή ο Χρήστος Παπανικολάου - Trikala Focus\nΚοινωνικάΈφυγε από τη ζωή ο Χρήστος Παπανικολάου\nΧΡΗΣΤΟ ΒΑΣ. ΠΑΠΑΝΙΚΟΛΑΟΥ\nΘανόντα κηδεύουμε σε στενό οικογενειακό κύκλο , την Κυριακή 6 – 12 – 2020 και ώρα 1.00μ.μ. , στον Ιερό Ναό Αγίου Γεωργίου Πύργου Τρικάλων .\nΗ ΣΥΖΥΓΟΣ Κωνσταντινιά Παπανικολάου\nΤΑ ΠΑΙΔΙΑ Φωτεινή Παπανικολάου & Ευάγγελος Γαλάνης\nΤΑ ΕΓΓΟΝΙΑ Χρήστος , Κωνσταντίνος\nΤΑ ΑΔΕΛΦΙΑ Αφροδίτη Πανταζή\nΣημ. Η σορός θα μεταφερθεί στον Ιερό Ναό Αγίου Γεωργίου Πύργου Τρικάλων , την Κυριακή 6 – 12 – 2020 και ώρα 12.30μ.μ.\nΣύλληψη στα Τρίκαλα για παιδικά αθύρματα\nΈφυγε από τη ζωή η Αγγελική Ζήση Καφφέ


Οι πέντε φορές που χτύπησε το «κόκκινο» τηλέφωνο του Τσίπρα για επεισόδιο στο Αιγαίο - Δημοκρατική της Ρόδου\nΣτο ρεπορτάζ του Ζήση Μούσιου για το OPEN αναφέρονται λεπτομερώς οι φορές που χτύπησε το «κόκκινο» τηλέφωνο\n29 Ιανουαρίου 2017: Ο τότε αρχηγός των Ενόπλων Δυνάμεων και νυν υπουργός Άμυνας, Χουλουσί Ακάρ, στήνει το δικό του επικοινωνιακό παιχνίδι, καθώς συμμετέχει στην αναπαράσταση της κρίσης των Ιμίων που επιχειρούν να στήσουν οι Τούρκοι με τη συμμετοχή φρεγατών, ελικοπτέρων αλλά και βατραχανθρώπων.\nΠαραβιάζουν τα ελληνικά θαλάσσια σύνορα και πλησιάζουν τη μικρή Ίμια. Θέλουν να ανεβάσουν βατραχάνθρωπους στο νησί. Δύο ελληνικά Mirage απογειώνονται με σαφή εντολή να χτυπήσουν όποιον προσπαθήσει να ανέβει σε ελληνικό έδαφος. Ο Τούρκος αρχηγός τελικά αποχωρεί από το σημείο.\n17 Ιανουαρίου 2018: Η κανονιοφόρος Νικηφόρος συγκρούεται στην περιοχή των Ιμίων με τουρκική ακταιωρό. Στο σημείο βρίσκεται και ένα περιπολικό σκάφος του Πολεμικού Ναυτικού της Τουρκίας. Βρισκόμαστε στα πρόθυρα σοβαρού επεισοδίου. Το «κόκκινο τηλέφωνο» χτυπά στο γραφείο του τότε πρωθυπουργού, Αλέξη Τσίπρα. Ο τότε αρχηγός ΓΕΕΘΑ, Ευάγγελος Αποστολάκης, ενημερώνει για την κατάσταση. Για λίγες ώρες η αγωνία βρίσκεται στο κόκκινο.\n28 Ιανουαρίου 2018: Λίγες ημέρες μετά, ο Πάνος Καμμένος αποφασίζει να μεταβεί στα Ιμια με κανονιοφόρο του Πολεμικού Ναυτικού για να ρίξει στεφάνι στην περιοχή του μνημείου στην μνήμη των πεσόντων της κρίσης. Ακολουθεί ναυμαχία ανάμεσα σε σκάφη του Λιμενικού και της τουρκικης ακτοφυλακής ενώ γίνονται σκληρές αερομαχίες με τουρκικά και ελληνικά F-16 πάνω από την περιοχή.\nΑυτά είναι μερικά από τα επεισόδια στα νερά του Αιγαίου που οδήγησαν τον Ευάγγελο Αποστολάκη να μιλήσει για τον κίνδυνο νέων Ιμίων.\n13 Φεβρουαρίου 2018: Δεν ήταν λίγες οι φορές που «άναψε» το κόκκινο τηλέφωνο μεταξύ του Μεγάρου Μαξίμου και του Πενταγώνου. Τότε, όταν το περιπολικό σκάφος του Λιμενικού, Γαύδος, εμβολίζεται στα Ίμια από τουρκική ακταιωρό. Αμέσως σημαίνει συναγερμός. Πληροφορίες αναφέρουν ότι υπάρχει πρόθεση από τους Τούρκους να δείξουν σε όλους ότι τα Ίμια τους ανήκουν. Το μήνυμα του Ευάγγελου Αποστολάκη για τις «κόκκινες» γραμμές είναι ξεκάθαρο.\n«Εάν ανέβουν σε βραχονησίδα θα την ισοπεδώσουμε. Κι αυτή είναι μια κόκκινη γραμμή που την ενστερνίζεται και η κυβέρνηση», είχε δηλώσει ο τότε υπουργός Εθνικής Αμυνας στις 19 Φεβρουαρίου 2018.\n«Μην το τολμήσετε»\nΞεκάθαρο μήνυμα αποτροπής έστειλε μιλώντας στην Επιτροπή Εξωτερικών και Άμυνας της Βουλής ο υπουργός Εθνικής Αμυνας, Νίκος Παναγιωτόπουλος. «Η αποτροπή είναι η πεποίθηση προς κάθε κατεύθυνση ότι εξαιτίας της ετοιμότητος και των δυνατοτήτων των εν λόγω δυνάμεων της χώρας δεν συμφέρει σε κανέναν να σκεφτεί οποιαδήποτε επιβουλή εναντίον κυριαρχικών μας συμφερόντων. Το κόστος που θα υποστεί θα είναι πάντα μεγαλύτερο από το όφελος που ενδεχομένως σκοπεύει να προσπορίσει».\nΜε ιδιαίτερο ενδιαφέρον αναμένεται η συνάντηση του Κυριάκου Μητσοτάκη με τον Ρετζέπ Ταγίπ Ερντογάν στη Νέα Υόρκη στο πλαίσιο της γενικής συνέλευσης των Ηνωμένων Εθνών καθώς ως κύρια θέματα στην ατζέντα της συνάντησης είναι η ένταση στο Αιγαιο και η δραστηριότητα της Τουρκίας στην κυπριακή ΑΟΖ.


Καλλιάνος: «Κατά ριπάς» θα εκδηλώνονται οι καταιγίδες τη Δευτέρα – allnewz\nΜε τέτοια δήλωση μετεωρολόγου πως να μην το βάλεις στην κατηγορία “Εμπόλεμη Ζώνη” μου λέτε;\nΈκτακτο δελτίο επιδείνωσης του καιρού και με χαλαζοπτώσεις\nΕπιδείνωση του καιρού από τα ξημερώματα της Δευτέρας, προβλέπει σε έκτακτη ανακοίνωση της η Εθνική Μετεωρολογική Υπηρεσία – είπαμε στα έκτακτα είναι… τακτικοί!\nΤη Δευτέρα, μέχρι το μεσημέρι, θα επηρεαστεί η Αν. Πελοπόννησος (κυρίως οι παραθαλάσσιες περιοχές) και πιθανόν το πρωί η Νότια Πελοπόννησος.\nΜέχρι το απόγευμα η κακοκαιρία θα πλήξει την Αν. Στερεά, την Κρήτη και τις Κυκλάδες.\nΌπως επισημαίνει ο μετεωρολόγος, η κακοκαιρία θα μας προσεγγίσει από τα νοτιοδυτικά της χώρας και θα κινηθεί μέσα στη μέρα προς τα βορειοανατολικά και ανατολικά τμήματα της επικράτειας. Αναμένονται πολύ ισχυρές κατά τόπους καταιγίδες και σε αρκετές περιπτώσεις ακόμη και τοπικές χαλαζοπτώσεις. Καλό θα ήταν οι καλλιεργητές των περιοχών που βρίσκονται στο εσωτερικό της λευκής καμπύλης να είναι προετοιμασμένοι για πιθανά έντονα φαινόμενα.\nΌπως θα δείτε στον σχετικό χάρτη, θα υπάρξουν αρκετά τμήματα στις ανατολικές και νότιες περιοχές της Ελλάδας που θα εκδηλωθούν ισχυρές κατά τόπους καταιγίδες. Ιδιαίτερη προσοχή λοιπόν στους παρακάτω νομούς η διαμερίσματα :\nΑπό νωρίς το πρωί της Δευτέρας θα είναι άστατος ο καιρός στην Αττική. Θα ξεκινήσει να βρέχει ασθενώς και τοπικά, όμως γρήγορα τα φαινόμενα θα γενικευτούν και θα έχουν την τάση να δυναμώσουν. Προς τις προμεσημβρινές-μεσημβρινές ώρες, θα υπάρξει και “πέρασμα” με ισχυρές κατά τόπους καταιγίδες από το νομό.\nΘα συνεχιστεί ο άστατος καιρός όλη την εβδομάδα\nΟι ισχυρές καταιγίδες θα συνεχιστούν την Τρίτη κυρίως στα δυτικά της χώρας, την Τετάρτη στις περισσότερες περιοχές του Ιονίου και της ηπειρωτικής Ελλάδας και θα έχουν την τάση να συνεχιστούν καθ’όλη τη διάρκεια της προσεχούς εβδομάδας.\nΌχι… κανείς δεν παίζει με τον καιρό. Οι ηλεκτρομαγνητικές χοάνες εδώ κι εκεί είναι απόλυτα φυσιολογικές. Και μετά… ξυπνήσαμε! Να μας πει τώρα και ο κος Καλλιάνος με ποιο τρόπο “να προσέχουν οι καλλιεργητές”. Θα τις βάλουν μέσα τις καλλιέργειες να μην βραχούν;\nΑκραία φαινόμενα Εγ-κλιματική Αλλαγή Οπλοποίηση Καιρού\nBy AllNewz 12/11/2017\nΙσχυρός σεισμός 7,3 Ρίχτερ στα σύνορα Ιράκ-Ιράν – Τουλάχιστον 13 νεκροί\nΜας έκαναν συνένοχους στο έγκλημα εν αγνοία μας!